Мунажжимлар башорати: 2018 йилда Ўқотар буржи вакилларини нималар кутмоқда? » Ўзбекистон янгиликлари – Zamin.uz\nМунажжимлар башорати: 2018 йилда Ўқотар буржи вакилларини нималар кутмоқда?\nЎқотар буржи вакиллари якунига етиб бораётган йилда ҳам яхши яшашди. Кўплаб муваффақиятли лаҳзаларни бошдан кечиришди. Шунинг учун ҳам уларга эски йилни кузатиб қолиш анча қийин кечади. Аммо хавотирга ўрин йўқ. 2018 йил ҳам уларга молиявий тўкинликни ваъда қилмоқда. Бу янги йилнинг феврал ойидаёқ содир бўла бошлайди.\nАсосийси оптимистик руҳни йўқотмасдан олдинга интилсангиз бас. Тижоратчилар бу йили шу қадар кучли бўлишадики, рақобатчилар йил охиригача пана-пастқамда ғудраниб вақт ўтказсалар ажаб эмас.\nОиласизларга ит йили романтик учрашувлар, танишувлар ва соф муҳаббатни ваъда қилган. Оилалилар бола-чақаси билан ёз ойларида сайҳатга отланишлари ҳам эҳтимолдан холи эмас. Буни молиявий аҳволингиз кўтаради.\nЁз ойларида мўмай даромад кутади. Шундан келиб чиқиб уй таъмири, йирик харидларга қўл урсангиз бўлади. Саломатликни тиклаш учун эса фақат замонавий тиббиётга суянган ҳолда иш тутинг. Халқона йўллар билан саломатликни мустаҳкамлашингиз жуда мушкул кечади. Адабиёт, маданият ва ошпазлик билан шуғулланувчилар ҳам янги 2018 йили муваффақиятлар денгизида сузишлари кутилади.\nНоябр ойига бориб муҳаббатнинг ўтли лаҳзалари сизга ошно бўлмоқчи. Оила қурмаганларнинг аксарияти шу ойда ўз бахтини топиши кутилади. Бизнесда ҳам сезиларли силжишларга гувоҳ бўласиз. Йил охирида моддий аҳволи бақувват, суюкли инсони ёнида, эмоцияси меъёрида бўлганлар қалбида фақат баҳор фасли кезаётган каби мамнунликни йўқотишмайди.\n2018 йили моддий имконияти кўтарган дўстларимиз хайрия ишларига қўл уриб қўйсалар ҳам фойдадан холи бўлмайди.\nЖиддий ишлар билан банд бўлсангиз, йил давомида кўплаб хизмат сафарларига чиқишингиз кутилмоқда. Раҳбарлар билан муносабатларда қайсарликка асло йўл қўйманг. Шунда мавқеингиз ҳам, лавозимингиз ҳам ошиб бораверади.\n2018 йилнинг биринчи чорагида оилалиларни ҳам, оила қурмаганларни ҳам бирдек романтик лаҳзалар, янги танишувлар кутиб қолади. Фақат оилалилар жуфтига нисбатан қайноқ муҳаббат билан ёндашишади ва биргаликда романтик лаҳзаларни бошдан кечиришади.\nЭркаклар йил бўйи жуфтини бировларга рашк қилиб вақт ўтказишлари ҳам иллюзия эмас. Аммо айнан шундай муносабат оилаларни бузишга қодир. Шунинг учун иложи борича жуфтингизга ишонишга ҳаракат қилинг. Қолаверса, ишончсизлик эвазига қурилган оилани бахт, омад, барака ҳам четлаб ўтади.\nКўпчилик оилали дўстларимиз ёзга бориб жуфтига нисбатан янги ва қайноқ муҳаббатни қалбларида туя бошлашлари кузатилади. Оила қурмаганлар ҳам шундай туйғулар оғушида янги танишувларни бошдан кечиради. Лекин уларнинг аксарияти куз ойларида муносабатларга нуқта қўйиб, ҳақиқий бахт қидириш пайига тушишади.\n2018 йили оила аъзоларингиз, жуфтингизга кўпроқ ён беришга одатланинг. Бўлар-бўлмасга баҳслашаверсангиз, барака кетади. Майли, ҳақиқат сиз томонда бўлсин, барибир ён беринг. Бу билан осмон узилиб ерга тушмайди. Ана ўшанда оилангиз булутсиз осмон каби ёрқин ва беғубор бўлади.\nИстасангиз, жуфтингиз ёки оиладаги бошқа қариндошларга ҳам ёқадиган хобби ўйлаб топинг. Биргаликда хобби билан банд бўлсангиз, жанжал ҳам, кўнгилхираликлар ҳам ортга чекинади.\nОилалилар 2018 йил феврал ойида бюджетни кўздан ўтказишлари ва йиллик сарф-харажатларни хомчўт қилиб чиқишлари тавсия этилади. Йил мобайнида яқинларингизга совғалар ҳадя этишни канда қилманг.\nБаъзиларнинг хонадонида янги меҳмон дунёга келиши мумкин.\nКасалхонага ётишдан, врачлардан қўрқсангиз, 2018 йили бу одатингизни ташланг. Ҳамма касални ҳам табиб даволай олмайди. Қолаверса, врачга фақат хасталанганда учрашиш шарт эмас. Саломатликни мустаҳкамлаш учун ҳам учрашиб, маслаҳатлар олсангиз зиён қилмайди.\nЙил бўйи асабларни дам олдириш мақсадларига йўналтирилган муолажаларни олинг, кўпроқ истироҳат қилинг. Ширинлик, аччиқ, шўр таомларни камроқ истеъмол қилинг. Агар касбингиз моделлик ёки шу кабилардан йироқ бўлса, парҳезда юришингиз шарт эмас. Бақувват-бақувват овқат есангиз, куч ҳам кўп бўлади. Фақат ҳайвон ёғини истеъмол қилишингиз тавсия этилмайди. Мева ҳамда сабзавотлар иммунитетни кўтаради. Қайнатилган мол гўшти эса гемоглабинни оширади. Асабни мустаҳкам тутиш учун руҳият билан боғлиқ машқлар бажаришга одатланинг. Камроқ бир жойда ўтиринг, сузишга қатнанг, ёз ойларида қуёшда тобланинг. Эрталаблари югуришни одатга айлантиринг. Шунда сизни хасталикнинг энг кучли ва хавфли бўронлари ҳам йиқита олмайди.\n2018 йили профессионал касбингиз билан боғлиқ ишларни бажариш орқали худди эртаклар оламига кириб қолгандек бўласиз. Йилнинг биринчи чорагидаёқ мундоқ қарасангиз, сизга мукофотлар тақдим эта бошлашади, ҳурмат-эътиборингиз ортади, юқори лавозимларни таклиф эта бошлашади. Бундан ўзингизни йўқотиб қўйманг. Аксинча дарров ҳушёр тортиб, иш сифатига янада кучлироқ эътибор қаратинг.\nТадбиркорларга ҳатто рақобатчилар билан ҳам жилмайган ҳолда муносабат юритиш тавсия қилинади. Ана шу йўл билан уларнинг қора кўнглини ёрита оласиз. Душманларингиз сони камая боради. Шуни билингки, ўқотар буржи вакили 2018 йили ҳеч қачон қуруқ катмон билан аросатда қолиб кетмайди.\n19:41 Табиат қўйнида кўпроқ вақт ўтказиш учун 6 та сабаб


Клаудио Маркизио Тевесга янги жамоасида омад тилаб қолди\n00:15 / 26.06.2015\nАргентиналик футболчи Карлос Тевес “Ювентус”дан кетаётгани ҳақида расмий маълумотлар берилмаганига қарамасдан, баъзи футболчилар ва мутахассислар ўйинчи билан хайрлашмоқдалар ва бундан афсусда эканликларини билдирмоқдалар.\nАввалроқ “Ювентус” раҳбарияти вакили Павел Недвед Тевеснинг клубдан кетиши катта йўқотиш бўлишини айтган эди. Энди бўлса Тевес билан клуб яримҳимоячиси Клаудио Маркизио твиттер орқали хайрлашмоқда.\n“Омад тилаб қоламан. Сенга фантастик икки йил учун миннатдорман. Биз ғалабалар нашидасини ҳам, мағлубиятлар аламини ҳам бирга тотдик. Сен мен учун доимо ўрнак бўлиб қоласан, чемпион”, деб ёзди Маркизио.\nКарлос Тевес янги мавсумни Аргентинанинг “Бока Хуниорс” клубида давом эттиришининг катта эҳтимоли мавжуд.


Россиялик йирик нефт магнати Михаил Ходорковский бўлажак Давлат думасига сайловга номзодини қўйишини маълум қилди.\n05 март 2021, Тошкент вақти: 22:06\nБу ҳақда бугун ЮКОСнинг собиқ раҳбари Ходорковскийнинг матбуот хизмати хабар тарқатди. Ходорковский номзодини қўллаётган ташаббускор гуруҳ фикрига кўра, у ҳам сиёсатчи ва ҳам яхши иш бошқарувчи сифатида Россия манфаати учун катта фойда келтириши мумкин.\nТашаббускор гуруҳ таркибида Иван Стариков, Борис Надеждин, Эдуард Лимонов ва Ирина Хакамадалар бор.\nАмалдаги қонунчиликка биноан суд ҳукми кучга киргунига қадар Михаил Ходорковский депутатликка номзодини қўйиши мумкин.


25 Февраль 18:09\nNUR-SULTAN. Kazinform – Қозоғистонга Хорижий ишчи кучлари асосан Туркия, Хитой, Ҳиндистон, Ўзбекистон ва Буюк Британиядан келади. Бу ҳақда ҚР Меҳнат ва аҳолини ижтимоий ҳимоя қилиш вазири Биржан Нуримбетов маълум қилди, деб хабар беради Kazinform мухбири.\nТуркиянинг Эрзурум шаҳридаги мактабга Ал-Фаробий номи берилди Пекинда биринчи маротаба COVID-19нинг «британ» штамми аниқлади Ўзбекистонда коронавирусга чалинганлар сони 78 мингдан ошди\n«Мамлакатимизга чет эл ишчи кучини жалб қилишнинг иккита манбаси мавжуд. Биринчисида - компаниялар ва муассасаларга чет эллик мутахассислар жалб қилинади, иккинчисида - жисмоний шахслар, яъни Қозоғистон фуқаролари ўзларининг фермер хўжаликларига жалб қилади. Компаниялар томонидан жалб қилиш ҳақида гап кетганда, бу эрда давлат сиёсатининг асосий устувор йщналиши ички меҳнат бозорини ҳимоя қилишдир. Шу сабабли квоталар каби механизмлар жорий этилди. Квота - бу бизнинг мамлакатимизда чет эл ишчи кучларининг рухсатномаларидаги чекловдир», - деди у. Нуримбетов Парламент Сенатидаги чет эл ишчиларини жалб қилиш бўйича йиғилишда.\nУнинг сўзларига кўра, ҳозирда мамлакатда 19 минг чет эл ишчи кучи мавжуд. Улар орасида 111 мамлакат вакиллари бор.\n«Иш билан таъминланганларнинг кўпчилиги, яъни 64 фоизи қурилиш, тоғ-кон ва қайта ишлаш саноатида банд. Туркия, Хитой, Ҳиндистон, Ўзбекистон ва Буюк Британия асосий йўналишлардир. Компания чет эл ишчиларини ёллашдан кейин маҳаллий бюджетга солиқ тўлаши керак (ҳар бир мутахассис учун 363 минг тангадан 662 минггача). Ўтган йили иш берувчилар (рухсат олиш учун) 19 минг кишига 8,2 миллиард тенга миқдорида бадал тўладилар. Хорижий ишчи кучини жалб қилувчи компаниялар сони 2400 тани ташкил этди. Бу муассасаларда Қозоғистон фуқаролари камида 96 фоиз ходимлардан иборат», - деди вазир.


Ўтган йилнинг 22 март куни Олмаотада мегаполиснинг минглаб меҳмонлари баҳор ва янгиланиш байрами – Наврўзни нишонламоқдалар. Байрам номи қозоқ тилида лотин имлосида ёзилган. (Олмаота шаҳар ҳокимияти)\nМарказий Осиё давлатлари ўн йилликлардан бери рус тилидан узоқлашиб, ўз она тилларига ўтиш жараёнини давом эттирмоқдалар.\n1991 йилда мустақилликка эришганларидан сўнг Қозоғистон, Тожикистон, Туркманистон ва Ўзбекистон миллий тил даражасини кўтариб, қозоқ, қирғиз, тожик ва ўзбек тилларига мос равишда давлат тили мақомини берганлар.\nКейинги босқич эса кирилл ёзувидан лотин ёзувига ўтиш бўлиб, бу жараён узоқ вақтни талаб этди.\nЎзбекистон биринчи бўлиб бундай ўзгаришни амалга оширган бўлиб, жараён 1990 йиллар аввалида бошланган.\nТурли синфлар учун мўлжалланган қирғиз тили дарсликлари. (Канат Алтинбаев)\nҚирғиз тилида ҳарф тераётган аёл, Бишкек, 21 январь. (Канат Алтинбаев)\n2001 йилдан бошлаб Ўзбекистон лотин ёзувини тангаларда акс эттирди, 2004 йилдан эса айрим расмий вебсайтлар ҳам мазкур алифбога ўтди. Давлатнинг бош телеканали «Ўзбекистон телеканали» лотин ёзувига асосланган ўзбек тилидан фойдалана бошлади. Мамлакат бўйлаб кўчаларнинг номлари ҳам лотин алифбосида ёзила бошлаган.\nҚирғизистон ва Тожикистон ҳамон кирилл ёзувидан фойдаланади.\n«Ўз уйимизни барпо этишимиз керак»\nҚозоғистонда ҳам худди Ўзбекистондаги каби янги алифбога ўтиш жараёни бошланган.\nМодернизация саъй-ҳаракатлари доирасида Қозоғистон президенти Нурсултон Назарбоев 2007 йилнинг 12 апрель куни мамлакатнинг кирилл ёзувидан лотин ёзувига ўтиши учун муддат белгилади.\nРежага кўра, мамлакат 2025 йилгача лотин ёзувига ўтишни кўзламоқда.\nАҳолисининг кўпчилиги қозоқ тилини деярли билмайдиган русийзабонлардан иборат Қостанай вилоятида расмийлар 2019 йилда ҳукумат ва ижтимоий ташкилотлар биноларининг ёзувларини лотин алифбосида ўтказишни режалаштирмоқдалар.\nҚостанайда бу йили иш жуда қизғин бўлади, деди ушбу ташаббус асосчиларидан бири бўлган Қостанай ҳокими Архимед Муҳамбетов 21 январь куни ҳокимиятда олиб борилган муҳокамалар вақтида.\nҲокимият лотин ёзувига ўтиш учун 19 миллион тенгега (50 минг АҚШ доллари) яқин маблағ ажратди, деди Қостанай вилоятининг тилларни ривожлантириш бўлими раҳбари Гулжан Мендекинова муҳокама чоғида.\nУнинг сўзларига кўра, бюджетнинг ярми 21 та ижтимоий лойиҳани амалга оширган нодавлат ташкилоти томинидан ажратилган.\nКўп мактаблар ўз номларини лотин имлосида ёзмоқда ва улар ўзгартирилмоқда, деди Мендекинова. Янги бинолар, хиёбон ва майдонлар каби бошқа жамоат жойларининг номлари, ахборотлари ҳам энди лотин тилида ёзилиши керак.\nЎзгаришлар бошқа соҳаларда ҳам жорий қилинмоқда. 2018 йил бошида телеканаллар ва босма нашрлар лотин имлосига ўтишни бошлади, деб хабар берди Казинформ.\nОлмаоталик мултипликатор Мурат Дилманов орфографик ўзгаришни қўллаб-қувватлашини айтади.\n«Лотин ёзувидаги қозоқ тили менга маъқул бўлди. Янги имло грамматикага салбий таъсир қилмайди деган умиддаман», деди у Карвонсарой нашрига.\nЯнги сиёсатга қаршилар эса, Қозоғистонда имло масаласидан кўра муҳимроқ муаммолар талай эканини таъкидламоқдалар.\n«Муаммоларимиз етарлича, хрушевкалардан фойдаланмай ўз уйимизни қуришимиз зарур», деди Дилманов бундай танқидларга жавобан.\nРус тили бўйича референдум\nКирилл ёзувидан лотинга ўтиш бўйича худди шу каби талаблар Қирғизистонда ҳам янграмоқда. Қирғизистонлик фаоллар мамлакатда рус тили тақдирини ҳал қилиш учун энг аввало умумхалқ референдумини ўтказишга чақирмоқдалар.\n15 январь куни 47 ташкилот, жумладан, сиёсий партиялар, фаоллар ва фуқаролик гуруҳлари вакиллари иштирокида ўтган «Қирғизистон – кеча, бугун ва эртага» қурултойида рус тилини расмий тил мақомидан маҳрум қилиш масаласи кўтарилди, деб хабар берди маҳаллий ОАВ.\nҚирғизистонда фақат битта давлат тили бўлиши керак – у ҳам бўлса қирғиз тили, деб уқтирмоқда улар.\nКонституциявий ислоҳотлар тўғрисидаги қонун лойиҳасини ишлаб чиққан олимлар 24 ноябрь куни референдум ўтказишни таклиф қилмоқдалар.\nҚирғизистон ҳукумати 2000 йил май ойида қирғиз тилига давлат тили ва рус тилига расмий тил мақомини берувчи қонунни имзолаган, уларнинг иккови ҳам давлат ва ҳуқуқ соҳаларида, шунингдек, миллатлараро мулоқотда ҳам қўлланиши мумкинлиги белгиланган эди.\nҚирғиз тили техник жиҳатдан рус тилидан устунроқ бўлса-да, бу қонун қирғиз ва рус тилларини бир хил даражага қўйган эди.\nҚонун 2000 йил 24 май куни ўша вақтдаги президент Асқар Акаев томонидан чиқарилган рус тилини ривожлантиришга оид фармонга асосланган.\nФармон қирғиз тилида сўзлашувчи кўпчилик ҳукуматни бошқаришни бошлаганидан сўнг, бой ва малакали русийзабонларни камситилиш хавфи туфайли мамлакатни тарк этиш ниятидан қайтаришни кўзлаган эди.\nҚирғизистон миллий статистика қўмитасига кўра, 1991-2000 йиллар оралиғида Қирғизистонни 400 мингга яқин фуқаро тарк этган. Уларнинг кўпчилиги Россияга кўчиб кетган.\n«1993 йилдаги Конституцияда рус тилига расмий тил мақоми берилмаган эди», дейди бишкеклик фаоллардан бири, қурултойнинг ташкилий қўмитаси аъзоси Айбек Бузурманкулов.\nЎшанда Қирғизистон конституциясида қирғиз тилига давлат тили мақоми берилган бўлиб, айни вақтда «рус тили ва республика аҳолиси томонидан қўлланиладиган барча бошқа тилларнинг сақлаб қолиниши, тенг ҳуқуқли ва эркин ривожланиши» кафолатланган эди.\nҚирғиз тили ривожланишини қўллаб-қувватлаш\nСобиқ бош прокурор ва депутат Азимбек Бекназаровга кўра, Акаев 2000 йилда рус тилига расмий тил мақомини берар экан, 1993 йилда қирғиз тилини асосий давлат тили сифатида белгилаб қўйган конституция меъёрларига хилоф иш тутган.\n«Савол туғилади – бу ташаббус мамлакат бош қонунига хилоф равишда кучга киритилган экан, нима учун орқага қайтиб уни қайта кўриб чиқмаслик керак?», деди у Карвонсарой нашрига. У мазкур масала сўнгги ҳафталарда Қирғизистон аҳолиси орасида қайтадан муҳокама қилина бошлаганини эслатиб ўтган.\n«Бугунги кунда биз суверен давлатмиз ва қўшни Қозоғистон каби лотин алифбосига ўтиш масаласини ҳам кўтариб чиқишга ҳақлимиз», деди у мамлакатнинг лотин ёзувига ўтиш эҳтимолини назарда тутар экан.\n«Биз Бирлашган Миллатлар Ташкилотининг аъзоси сифатида ўз тилимиз ва маданиятимизни жаҳон даражасига олиб чиқишимиз лозим.»\nҚирғизистонда рус тилига расмий тил мақоми берилганидан сўнг, қирғиз тили ривожланишдан тўхтаб қолди, деди у 1990-йилларда қирғиз тилининг мамлакатдаги асосий тил сифатида мураккаблашиб, луғавий бойлиги ошиб борганини назарда тутар экан.\n«Биз қонунларни ўз давлат тилимизда ёзишимиз шарт, рус тили эса миллатлараро мулоқот тили бўлиб қолиши керак», деди у.\nРус тилини расмий тил мақомидан маҳрум қилиш масаласи ноябрь ойида ўтадиган референдумда ҳал этилади, деди Бекназаров.\nҚирғиз тилининг мақомини мустаҳкамлаш жамиятнинг ўзликни англаши йўлидаги табиий жараёндир, дейди бишкеклик сиёсий таҳлилчи Тимур Исабаев.\n«Бу бизнинг тилимиз, маданиятимиз, бизнинг боримиз. Албатта, уни қўллаб-қувватлашимиз даркор», деди у Карвонсарой билан суҳбатда.\nДунёдаги бошқа ёзувларга нисбатан лотин имлоси анча осон. Халқлар ўртасида бирликка олиб келади.\nБекназаров мараз. Келинглар, биргалашиб рус тилини йўқотиб ташлаймиз. Нима бўлишини эса кейин кўрамиз. Бизнинг депутатлар қойиллатадиган ягона иш бу ўғрилик. Қолган ишларни ўтириб қўйишади.\nМолдоваликлар ҳам турк эмас, лекин биринчи бўлиб лотин ёзувига ўтишган\nТўғри, лекин Молдовада румин тили лаҳжасида гапиришади. Румин тили лотин алифбосидан фойдаланган. Молдованинг катта қисми 1940 йилда Сталин уни ўғирлашидан аввал Руминиянинг бир қисми эди.\nТожикистоннинг лотин алифбосига ўтишига ҳожат йўқ, улар ахир турклар эмас-ку.\nНега фақат турклар лотинга ўтиши керак?\nфорс тили (тожик лаҳжаси) - минг йиллик тарихга эга буюк тил, Эронда лотинлаштиришга катта талаб бор, лекин исломийлик сабабли бу ҳеч қачон амалга ошмайди. Тожикистонда эса бундай муаммо йўқ!


ФВВ ходимлари “Бўрижар” каналида қутқарув ишларини олиб боришди\n2017 йилнинг 22 июль куни соат 6:38 да Тошкент шаҳар Фавқулодда вазиятлар бошқармасининг навбатчи қисмига Ички ишлар ходимлари томонидан Чилонзор туманидаги “Бўрижар” каналидаги дарахт шохларига илиниб қолган фуқаро ёрдамга муҳтож эканлиги тўғрисида хабар келиб тушди, деб хабар беради ФВВ матбуот хизмати.\nМазкур мурожаатга кўра, Тошкент шаҳар Фавқулодда вазиятлар бошқармасининг қутқарув отряди воқеа жойига тезкорлик билан этиб келади.\nМаълум бўлишича, “Бўрижар” каналидаги кўприкдан 20 метр узоқликда, 52 ёшли фуқаро қирғоқ ёнидан пиёда ўтаётган вақтда, эҳтиётсизлик оқибатида сувга тушиб кетади ва таҳминан 50 метр сузиб толиққанлиги боис, дарахт шохларига илиниб қолади.\nҚутқарувчилар махсус қутқарув-асбоб анжомлари ёрдамида фуқарони қирғоқ бўйига олиб чиқишади. Фуқаро сувда узоқ қолиб кетганлиги сабабли, толиққанлиги учун қутқарувчилар томонидан зудлик билан биринчи тиббий ёрдам кўрсатилди. Шундан сўнг, жабрланган фуқаро тез тиббий ёрдам хизматига топширилди.\nҲозирда қутқарилган фуқаро шифохонага ётқизилган, унинг саломатлигига зиён етмаган.


АҚШ соҳилларида динозаврлар давридан қолган балиқ...\n12.05.2018 17:15 0 1796\nАҚШнинг Нью-Жерси штатида икки метрли балиқ соҳилга урилди. Бу жонивор динозаврлар давридан қолган, 245 миллион йиллик тарихга эга экани айтилаяпти. Бу ҳақда «Sabah» хабар бермоқда.\n«Триас даври»га оид ғаройиб балиқнинг соҳилга урилиши ғоят қизиқарли.\nБалиқни «Осленд-Бич» давлат парки ҳудудидан Стефани Ҳолл исмли аёл топиб олган.\n«Қумда бир жониворни кўриб ҳайрон қолдим. Дарҳол уни тасвирга тушириб, ижтимоий тармоқларга жойладим. Мутахассислардан бу қандай жониворлигини аниқлаш учун ёрдам сўрадим», – дейди Стефани Ҳолл.\nМутахассислар балиқнинг Атлантик осётр (бақра) эканини аниқлашди. Бу жонивор динозаврлар даврида яшаган. Бу балиқ насли тугаб кетган деган фикрлар бор эди. Аммо... Бу жонивор 65 йил яшаб, беш метргача етади.\nМутахассислар балиқ ҳақида маълумот тўплаш учун уни лабораторияга олиб кетишди.


Мобиль алоқа хизматлари сифатини яхшилаш масалалари...\n06.05.2018 11:50 0 591\nШу йилнинг 4 май куни Ахборот технологиялари ва коммуникацияларини ривожлантириш вазири Азим Ахмедхаджаев мобил алоқа операторлари ва интернет-провайдерлари билан давра суҳбати ўтказди. Тадбирда алоқа, ахборотлаштириш ва телекоммуникация хизматлари сифатини яхшилаш масалалари муҳокама этилди.\nДавра суҳбатида давлат раҳбари томонидан жорий йилда интернет тезлигини 8-10 баробарга ошириш вазифа этиб топширилгани алоҳида таъкидланди. Мазкур вазифанинг ижросини таъминлаш учун қонунчиликни такомиллаштиришдан тортиб соҳага йирик инвестицияларни жалб этишгача бўлган комплекс масалаларни ҳал этиш лозим. Айни пайтда литсензиялаштириш, рухсатномалар бериш ва бошқа кўплаб жараёнларни соддалаштириш устида кенг кўламли ишлар олиб борилмоқда.\nШуни алоҳида таъкидлаб ўтиш керакки, алоқа сифати устидан шикоятлар борган сари ўсиб бормоқда. Биргина 2018 йилнинг дастлабки чорагида ана шундай мурожаатлар сони 1,5 мингдан ошиб кетди. Статистик таҳлиллар мурожаатларнинг аксарияти қуйидаги соҳаларга оид бўлаётганини кўрсатмоқда: интернет хизматлари — 349 та мурожаат (22 %), турғун алоқа — 272 та мурожаат (17 %), мобиль алоқа — 275 та мурожаат (17 %), почта алоқаси — 153 та мурожаат (10 %) ва телерадиодастурлар — 77 та мурожаат (5 %).\nШу йилнинг 7 март куни Ўзбекистон Республикас Вазирлар Маҳкамасининг «Алоқа, ахборотлаштириш ва телекоммуникация хизматлари сифатини янада яхшилашга доир чора-тадбирлар тўғрисида»ги қарори қабул қилинди. Ушбу қарор билан, шу жумладан, «Қонунчилик ва бошқа норматив ҳужжатлар, давлат стандартлари талаблари ҳамда алоқа, ахборотлаштириш ва телекоммуникация технологиялари соҳасида кўрсатилаётган хизматлар сифати бузилганлиги учун молиявий санкциялар (жарималар)ни ҳисоблаш тартиби тўғрисида»ги низом ҳам тасдиқланди ва у 2018 йил 1 июньдан бошлаб кучга киради.\nНизом Ахборот технологиялари ва коммуникацияларини ривожлантириш вазирлиги ҳузуридаги Алоқа, ахборотлаштириш ва телекоммуникация технологиялари соҳасида назорат бўйича давлат инспекцияси томонидан «УНИCОН.УЗ» Давлат унитар корхонаси билан биргаликда ишлаб чиқилган бўлиб, у телекоммуникациялар соҳасида хизматлар кўрсатиш бўйича норматив ҳужжатлар талабларини бузганлик учун молиявий санкциялар (жарималар) қўллаш ва давлат назорати тизимини такомиллаштириш, телекоммуникация тармоқларини ишончли барқарор, узлуксиз ишлаб туриши имконини беради. Шунингдек, алоқа, ахборотлаштириш ва телекоммуникация технологиялари соҳасида хизматларни ўз вақтида ва сифатли тақдим этиш борасида истеъмолчилар ҳуқуқлари ҳимоясини таъминлайди.\nМавзкур низом мулкчилик шакли ва идоравий мансублигидан қатъи назар алоқа, ахборотлаштириш ва телекоммуникация технологиялари соҳасида фаолият кўрсатаётган хўжалик юритувчи субъектларга тарқатилади.\nДавра суҳбати давомида операторларга алоқа бозоридаги муаммоларни кун тартибига киритиш, мобиль алоқа операторлари ва интернет-провайдерлар фаолиятида учрайдиган бюрократик тўсиқлар ҳақида сўзлаб бериш имконияти тақдим этилди.\nХудди шундай учрашувларни доимий равишда ўтказиш келишиб олинди.\nинтернет мобил алоқа Мининфоком


Атиргул ҳақида келган ҳадис саҳиҳми?\nBy Иброҳим Асарий on 05/25/2017 13 ПАЙҒАМБАРЛАР ФАТВОЛАР\nАнас розияллоҳу анҳудан ривоят қилинади, Пайғамбаримиз: “Мен осмонга кўтарилаётганимда ортимдан ер йиғлай бошлади ва унинг ўсимликларидан нур тарқалди. Ерга қайтиб келганимда, теримдан бир томчи ерга тушиб, ундан атиргул ўсиб чиқди. Шундай экан, ким менинг ҳидимни ҳидлашни хоҳласа, қизил атиргулни ҳидласин”, дедилар.\nМазкур ҳадис тўқима ҳадис бўлиб, уни Расулуллоҳ соллаллоҳу алайҳи ва салламга нисбат бериш жоиз эмас. Уни Рофеий “Тарихи Қазвийн”да (2/326-327), Ибн Адий “Комил”да (2/753-754), Ибн Жавзий “Мавзуот”да (3/61-62) ва Суютий “Лаолил маснуа”да (3/234) келтирганлар.\nБир қанча муҳаддис уламолар унинг тўқима, ёлғон ҳадис эканини баён қилишган. Қуйида уларнинг айрим сўзларини келтирамиз.\nИмом Заҳабий раҳимаҳуллоҳ айтади: “Ушбу ҳадис Анас, Жобир ва Ойша розияллоҳу анҳум номларидан тўқиб чиқарилган ёлғон ҳадис” [“Талхисул мавзуот”, 1/270].\nИбн Ҳажар раҳимаҳуллоҳ Ибн Нажжордан нақл қилиб шундай дейди: “Бу тўқима, таги йўқ ҳадис” [“Лисонул мезон”, 5/54].\nЖалолиддин Суютий раҳимаҳуллоҳ: “Тўқима ҳадис”, деган [“Лаолил маснуа”, 2/234].\nШавконий раҳимаҳуллоҳ шундай деган: “Тўқима, ёлғон ҳадис” [“Фавоидул мажмуа”, 1/196].\nАҳмад ибн Абдукарим Ғаззий шундай деган: “Бу ҳадиснинг ҳеч бир санади саҳиҳ эмас. Ибн Асокир, Ибн Ҳажар ва улардан бошқа уламолар уни тўқима ҳадис дейишган” [“Алжиддул ҳасис”, 1/68].\nНуриддин Киноний раҳимаҳуллоҳ айтади: “Ушбу ҳадис ривоят қилинган барча санадларнинг таги йўқ”, яъни барчаси тўқима ҳадис [“Танзиҳуш шариа”, 2/270].\nAvvalgi maqola11-дарс. Ҳанафий фиқҳи: “Намознинг шартлари ва фарзлари” (Шайх Содиқ Самарқандий)\nKeyingi maqola Қадимги хаворижлар ва бугунги ИШИД (5): хаворижларнинг умумий сифатлари


Украинанинг малина бўйича рекордлари - музлатилган малина мамлакат боғдорчилигига тобора кўпроқ даромад келтирмоқда • EastFruit\nБош саҳифа › Янгиликлар › Украинанинг малина бўйича рекордлари — музлатилган малина мамлакат боғдорчилигига тобора кўпроқ даромад келтирмоқда\nУкраинанинг малина бўйича рекордлари – музлатилган малина мамлакат боғдорчилигига тобора кўпроқ даромад келтирмоқда\nМуаллиф: EastFruit 12 Ноя 21 11 Ноя 21 079\nEastFruit таҳлилчиларининг хабарига кўра, 2021 йил август ойида Украина музлатилган малинанинг ойлик экспорти бўйича тарихий рекордларни янгилади. Атиги бир ой ичида мамлакат ташқи бозорга 5,6 минг тонна музлатилган малина сотишга муваффақ бўлди ва бунинг эвазига 21,5 миллион доллар даромад олди. Яна бир тарихий рекорд малинанинг ўртача бир килограмми 3,6 доллардан экспорт қилингани бўлди.\n2014-2021 йилларда Украинадан малинанинг ойлик экспорти ҳажми\nБироқ, катта эҳтимол билан айтиш мумкинки, бу рекордлар 2021 йилнинг сентябрь ойи натижаларига кўра янгиланади. Чунки, Украинадан ушбу маҳсулот экспортининг қизғин палласи, одатда, сентябрь ойига тўғри келади. Бундан ташқари, сентябрь ойида жаҳон бозорида музлатилган малина нархи бу резаворга бўлган талаб билан бир хил ўсишда давом этди. Украиналик резавор етиштирувчилар эса бу ойда, одатда, ремонтант малина навларини фаол йиғишади ва қайта ишлашади.\nМалинанинг жисмоний жиҳатдан экспорти бўйича ойлик рекорд 2020 йилнинг сентябрида қайд этилган бўлиб, ўшанда мамлакатдан биринчи марта 4 минг тоннадан ортиқ маҳсулот экспорт қилинган эди. Шунга кўра, 2021 йилнинг август ойида экспорт аввалги рекорддан бирданига 44 фоизга ошди.\nМалинанинг сўнгги йиллардаги ўртача экспорт нархлари эволюцияси ҳам қизиқ. Қуйидаги жадвалда кўриб турганингиздек, 2021/22 йилги мавсум бошида нархларнинг мисли кўрилмаган даражада ўсиши содир бўлди. Катта эҳтимол билан айтиш мумкинки, малина нархи бўйича рекорд 2021 йилнинг сентябрида яна янгиланади. Малина нархларининг ошиши сабаблари ва ушбу резавор билан боғлиқ бизнес рентабеллигининг бундай кескин ўсиши оқибатлари ҳақида биз «Малина «бум»и – 2» сарлавҳали материалда батафсил ёзган эдик.\nМалинанинг ўртача экспорт нархи, $/кг\n“2021 йилда озиқ-овқат маҳсулотларининг жаҳон нархлари рекорди янгиланмоқда. Ва озиқ-овқат нархларининг бундай кескин ошишига барча асосий валюталарнинг ортиқча эмиссияси, ишлаб чиқилган таъминот занжирларининг узилиши, логистика харажатлари ошиши ва мамлакатлараро малакасиз ишчи кучи ҳаракатининг мураккаблашуви туфайли ишчи кучи танқислиги сабабдир. Бироқ, малинанинг жаҳон нархлари кўтарилиши алоҳида ҳолат – аслида, бу маҳсулотнинг глобал нархлари бошқа исталган озиқ-овқат маҳсулотларига қараганда кўпроқ ўсди», дейди БМТнинг Озиқ-овқат ва қишлоқ хўжалиги ташкилоти (ФАО) инвестицион департаменти иқтисодчиси Андрий Ярмак.\n“Аслида, музлатилган малина глобал миқёсда жуда кичик маҳсулотдир. Музлатилган малинанинг халқаро савдоси 1 миллиард доллардан кам ёки халқаро озиқ-овқат савдосининг тахминан 0,05 фоизини ва барча мева-сабзавот савдосининг 0,7 фоизини ташкил қилади. Сўнгги йилларда у арзонлиги учун оммабоп бўлиб кетди. Шунинг учун бугунги кунда нархлар кўтарилиши малинанинг, биринчи навбатда, жаҳондаги турли мамлакатлар озиқ-овқат ишлаб чиқарувчилари орасида оммабоплигининг кескин ўсиши натижасидир. Бироқ, ушбу резавор нархининг кескин ошишига олиб келган асосий омил жаҳон бозоридаги лидер-мамлакат – Сербияда малинанинг ҳосилдорлиги ва сифати билан боғлиқ муаммолар ҳақидаги хабарлар (2021 йилнинг июнь ойида етиб кела бошлаган) эди”, дейди ФАО эксперти.\nЭксперт, шунингдек, музлатилган малинанинг жаҳон нархлари 2019 йилда қайта ўса бошлаганига эътибор қаратишни маслаҳат беради. Шунинг учун кўплаб мамлакатлар, жумладан, Украина 2020 йилда малина экиладиган майдонларни аста-секин ошириб, 2021 йилда уларни кескин кенгайтирди. 2022 йил баҳорида экиш учун мўлжалланган малина кўчатлари кўплаб мамлакатларда аллақачон сотиб бўлинди. Шу сабабли, жаҳонда бу резаворнинг ортиқча етиштирилиши билан боғлиқ навбатдаги босқичга дуч келиниши мумкин.\n“Мамлакатлар бўйича музлатилган малина импорти тенденциялари бўйича таҳлилимизда қайд этганимиздек, 2021 йилда резавор нархининг тез ўсиши туфайли кўплаб етакчи импортёр мамлакатларда ушбу резавор импортининг пасайиш тенденцияси кузатилди. Нархлар ўсганда, одатда, истеъмол камаяди. Жаҳонда ҳар хил турдаги резаворларнинг жуда кенг ва тез ўсиб бораётган танлови мавжудлиги сабаб, йогурт, сметана, қандолат ва нон маҳсулотларини ишлаб чиқарувчилар учун малина ўрнини босадиган маҳсулотлар етарличадир. Агар ишлаб чиқариш ўсса ва шу билан бирга, талаб камайса, оқибатлар нархлар учун салбий бўлиши мумкин», дея огоҳлантиради Андрий Ярмак.\nEastFruit мутахассисларининг фикрича, келгуси мавсумда фермерлар малина учун шундай юқори нархларни мўлжал қилишлари даргумон. Албатта, об-ҳаво омили яна аралашмаса. Айтганча, малина плантациясини совуқдан ҳимоялаш ҳақидаги материални бу ерда ўқишингиз мумкин.\nМузлатилган малина экспортининг ўсиш суръати бўйича қайси давлатлар етакчи экани ҳақида ушбу мақолада ўқинг ва импорт ўсиши бўйича лидер-мамлакатлар ҳақида бу ерда ўқинг.


Пойтахт ИИББ: Газ тўлдирилган шарлардан эҳтиёт бўлинг! / Ўзбекистон янгиликлари, энг сўнгги хабарлар\nПойтахт ИИББ: Газ тўлдирилган шарлардан эҳтиёт бўлинг!\n16 март 2018, 14:05 1015 кўрилди\nТошкент шаҳар Ички ишлар бош бошқармаси байрам кунлари аҳолини газ аралашмаси билан тўлдирилган ҳаво шарларидан эҳтиёт бўлишга чақиради.\n"Газ аралашмаси билан тўлдирилган ҳаво шарлари жуда хавфлидир. Ёнувчи газли шарларнинг чақнаши учун биргина чўғнинг ўзи етарлидир. Натижада, инсонлар жиддий тан жароҳати олиб, байрам фожиага айланиши мумкин", – дейилади бошқарма хабарида.\nФуқаролардан ноқонуний савдо қилинаётган учувчи ва газ аралашмаси билан тўлдирилган ҳаво шарларини ҳарид қилмаслик сўралади.\nМиробод туманидаги савдо дўконида ёнғин чиқди\nВидео: 19 йил олдин Сурияга кетган фуқаро Ўзбекистонга қайтди\nФотолавҳа: Тошкент кўчаларида патруллик қилаётган отлиқ отряди


Шифо топай десангиз... | Muslimaat.uz\nМанзилингиз:Муслимаат»Бекажон»Саломатлик»Шифо топай десангиз…\nШифо топай десангиз…\n0 20 753\nBy Muslimaat on\t Aprel 13, 2016 Саломатлик\nҲозир шамоллашлар мавсуми бошланди. Кўпчилик тумов, томоқдаги оғриқ ва бош оғриғидан ҳамда шу касалликлар билан боғлиқ бошқа асоратлардан қийналишмоқда. Бир томондан қараганда инсон батамом касал бўлмаганга ўхшайди, ишга бориш керак-ку. Иккинчи томондан ишлаш суръати паст ва умуман ишлаб бўлмайдиган даражада… Зеро, енгил шаклда бўлса ҳам, бу «майда» асоратлар, албатта, касалликнинг айнан ўзи.\n1. 1 та апельсин,\n2. 1 та грейпфрукт,\n3. 1 та лимон,\n4. 1 та саримсоқ бўлаги,\n5. Занжабил илдизидан 3-4 см, (имбир-занжабил порошогини ҳам қўшса бўлади )ни.\n6. Зайтун ёғидан 1,5 ош қошиқ.


Volkswagen энг кичик кроссовери видеосини намойиш қилди\n22:08 / 15.08.2017\nVolkswagen компанияси ўзининг энг кичик ўлчамли кроссовери T-Roc’нинг серияли версиясининг тизерини намойиш қилди. Компаниянинг Youtube’даги расмий каналида жойлаштирилган видеоролик янги модел дизайни ҳақида тасаввур беради.\nT-Roc’нинг ташқи кўриниши уч йил аввал тақдим қилинган шундай номдаги концепт-кар кўринишида бажарилади. Бундан ташқари, унинг баъзи элементлари Golf оиласи вакиллари ва Arteon флагман моделидан олинади.\nMQB А0 модул платформаси негизида қуриладиган янги машина узунлиги 4,2 метрдан кўпроқни ташкил қилади. Машина юкхонаси ҳажми 400 литрга тенг бўлади. Кроссоверда ёруғлик-диодли оптика, диагонали 10 дюймли дисплейга эга тўлиқ рақамлаштирилган асбоблар панели ўрнатилади.\nДастлабки маълумотларга кўра, моделнинг моторлари орасида 1,0 литрдан 1, 8 литргача сиғим, 105 от кучидан 190 от кучигача қувватга эга бўладиган бензинда ишловчи двигателлар ва ҳажми 106 ва 2,0 литрли ва мос равишда 115 ва 150 от кучига эга дизель двигателлар бўлади. Машина узатмалар қутиси 6 поғонали “механик” ёки 7 диапазонли “робот” кўринишида бўлади. Кейинроқ T-Roc’нинг 200 от кучига эга бензин моторли версияси пайдо бўлади.\nVolkswagen T-Roc 23 августда тақдим қилинади, унинг илк оммавий намойиш эса сентябрь ўртасида Франкфурт автосалонида бўлиб ўтади.


Магистратурага имтиҳонлар 8−20 сентябрь кунлари ўтказилади\n24 октябр 2020, Тошкент вақти: 08:31\nЎзбекистонда 2020/2021 ўқув йили учун ОТМлар магистратурасига кириш имтиҳонлари жорий йилнинг 8-20 сентябрь кунлари ўтказилади.\nОлий ва ўрта махсус таълим вазирлиги матбуот хизмати маълумотига кўра, мазкур тадбир Ўзбекистон Республикаси таълим муассасаларига ўқишга қабул қилиш бўйича Давлат комиссиясининг 3-сон мажлиси баёни қарорига мувофиқ равишда амалга оширилмоқда.\nВазирлик кириш имтиҳонлари карантин талабларига қатъий риоя қилинган ҳолда ўтказилиши ҳамда тест синови тарзида компьютерда онлайн олинишини билдирган.\nЯнги ўқув йилида Ўзбекистондаги ОТМлар магистратура босқичига мамлакат бўйлаб 10 минг 425 нафар талаба қабул қилиниши белгиланган. Улардан 5475 нафари давлат гранти, 4950 нафари эса контракт асосида таҳсил олиши қайд этилган.


Ғолиблар муносиб тақдирланди – Сурхон тонги\n2021 йил 14 Июн, Душанба\nБош саҳифа / Спорт / Ғолиблар муносиб тақдирланди\nОктябр 12, 2019\tСпорт Изоҳ қолдириш 719 Кўрилди\nОлдин хабар қилганимиздек, Ўзбекистон Республикаси Президенти соврини учун ал Ҳаким ат Термизий хотирасига бағишланган кураш бўйича XIV халқаро турнир мусобақалари ниҳоятда таассуротларга бой бўлди. Мусобақани 19 та хорижий давлат кураш федерацияси президенти ва раислари мароқ билан томоша қилишди.\nКескин беллашувлардан сўнг финалда воҳадошимиз Муҳсин Ҳисомиддинов ва хоразмлик Болтабой Болтаевлар беллашдилар. Мутлоқ вазнда Болтабой Болтаев ғолиб чиқиб, Президент совринини қўлга киритди. 3-ўрин эса тожикистонлик Дадахон Қурбоналиев ва эронлик Жафарий Паҳловонийларга насиб этди.\nАлбатта, кураш ишқибозлари ва спортсевар муштарийларимиз учун вазн тоифасида чемпионликни қўлга киритган полвонларни билиш қизиқарли бўлса керак. Қизлар ўртасидаги баҳсларда Хитой Тайпейидан (48кг) Юен Леан, юртдошимиз (57кг) Ирода Мамашоева, Россия Федерациясидан (70кг) Владлена Гусева, воҳадошимиз (78кг) Рината Илматовалар вазн тоифаси бўйича баҳсларда 1-ўринни эгаллаб, чемпионликни қўлга киритишди.\nЧемпионлик учун курашда эркаклар ўртасидаги мусобақалар муросасиз кечди. Ниҳоят, юртдошларимиз (55кг) Санжар Сайидқулов, Сандорбек Жангелдиев (66кг), Эркин Казаков (81кг), Шаҳобиддин Ҳамроев (90кг), Шаҳбоз Пўлатов (+100кг), тожикистонлик Нажмиддин Маҳмадшариф (73кг)лар ўз вазн тоифалари бўйича халқаро турнир ғолиблигини қўлга киритишди.\nБарча ғолиб ва совриндорларга низомда белгиланган мукофотлар топширилди.\nОлдинги ХАЛҚ ДЕПУТАТЛАРИ СУРХОНДАРЁ ВИЛОЯТ КЕНГАШИНИНГ ҚАРОРИ\nКейинги Номзоднинг суратига эмас, шахсига қараб…\nФеврал 13, 2018\t8,948\nМай 15, 2018\t4,882\nАпрел 27, 2018\t4,734\nМарт 9, 2018\t4,584\nФеврал 27, 2017\t3,966\nЗардуштийлар даҳмалари топилди


20:30 / 06.06.2021 1287 pdf Ўқиш режими + -\nКейинги пайтда ижтимоий тармоқларда улуғ мужтаҳидлар, мазҳаббошиларга тош отиш, уларни камситишга уриниш ва шу йўл билан бемазҳабликни тарғиб қилиш ҳолатлари кўзга ташланмоқда. Бемазҳабликка чақирувчилар кўп тилга олиб, камситишга уринадиган уламолардан бирлари мазҳаббошимиз Имом Абу Ҳанифа раҳимаҳуллоҳдир.\nИмом Абу Ҳанифа раҳимаҳуллоҳ қандай инсон бўлганликларини улуғ имомнинг баъзи фазилатларини, уламоларнинг у киши ҳақларидаги эътирофлари билан танишиш орқали тасаввур қилиш қийин эмас.\nАсл исмлари Нўъмон ибн Собит бўлган Имом Абу Ҳанифа раҳимаҳуллоҳ ҳижрий 80-йилда таваллуд топганлар. У киши биз мусулмонларнинг фақиҳимиз, имомимиз, Аҳли Сунна вал Жамоадаги тўрт фиқҳий мазҳабнинг биринчи имоми, Ҳанафий мазҳабининг соҳиби, кўп илмлари ва гўзал ахлоқлари билан шуҳрат қозонган кишидирлар.\nИмом Аъзам лақабини олган Абу Ҳанифа раҳимаҳуллоҳ тобеинлардан саналадилар. Чунки имомимиз бир неча саҳобаи киромларни кўрганлар. Шулардан бирлари Анас ибн Молик розияллоҳу анҳудирлар. Имомимиз парҳезкорликлари, кўп ибодат қилишлари, ихлослари, виқорлари, кучли шахсият бўлганликлари билан танилганлар.\nИмом Абу Ҳанифа раҳимаҳуллоҳ фиқҳда Қуръони Каримга, Суннати Набавийяга, ижмоъга, қиёсга, истеҳсонга, урфга ва одатга суянар эдилар.\nИмомимизнинг илмлари борасида кўп гаплар айтилган. Имом Шофеий раҳимаҳуллоҳнинг устозлари Вакиъ ибн Жарроҳ раҳимаҳуллоҳ «Абу Ҳанифа юксак даражада омонатдор эди. У Аллоҳ таолонинг розилигини ҳамма нарсадан устун қўярди. Агар Аллоҳ таолонинг йўлида қиличларга тўқнаш келса ҳам, унга бардош берарди» деганлар.\nИмом Шофеий раҳимаҳуллоҳ дедилар: «Имом Молик ибн Анас (раҳимаҳуллоҳ)дан «АбуҲанифани кўрдингизми ва у киши билан мунозара қилдингизми?» деб сўралди. Шунда у киши: «Ҳа, шундай кишини кўрдимки, агар тошдан ясалган мана шу устунга қараб, у тилладан деса, шу гапига ҳужжат келтира оларди» дедилар».\nИмом Шофеий раҳимаҳуллоҳ имомимиз ҳақларида «Ким фиқҳда ғаввосдек сузишни истаса, у Абу Ҳанифа (раҳимаҳуллоҳ)нинг боқимандасидир. Абу Ҳанифа (раҳимаҳуллоҳ) фиқҳ муваффақ этилган инсон эди» деганлар.\nИмом Аҳмад ибн Ҳанбал раҳимаҳуллоҳ имомимиз ҳақларида «Албатта, Абу Ҳанифа илмда, парҳезда, зуҳдда, охиратни устун қўйишда ҳеч ким ета олмайдиган ўринда эдилар. Мансурнинг қозиси бўлиши учун қамчи билан калтакланганлар, аммо қозиликни қабул қилмадилар. У кишига Аллоҳнинг раҳмати ва розилиги бўлсин!» деганлар.\nАбдуллоҳ ибн Муборак раҳимаҳуллоҳ «Инсонларнинг обидроғини кўрдим, инсонларнинг парҳезкорроғини кўрдим, инсонларнинг олимроғини кўрдим, инсонларнинг фақиҳроғини кўрдим. Инсонларнинг обидроғи Абдулазиз ибн Абу Раввод (раҳимаҳуллоҳ), инсонларнинг парҳезкорроғи Фузайл ибн Иёз (раҳимаҳуллоҳ), инсонларнинг олимроғи Суфён Саврий (раҳимаҳуллоҳ), инсонларнинг фақиҳроғи Абу Ҳанифа (раҳимаҳуллоҳ) эди» дедилар, сўнгра «Фиқҳда у кишига ўхшаганини кўрмадим» деб қўшиб қўйдилар.\nИмом Абу Ҳанифа раҳматуллоҳи алайҳ тобеин ва табаа тобеиндан иборат тўрт минг шайхдан дарс олганлар.\nИмом Абу Ҳанифа раҳимаҳуллоҳ мужтаҳид олим бўлганлар.\nАҳли суннат ва жамоат эътироф қилган тўрт мазҳаб мужтаҳидларининг энг охиргиси Имом Аҳмад ибн Ҳанбал раҳматулоҳи алайҳи айтганларидек, мужтаҳид бўлиш учун 500 000 (беш юз минг) атрофида ҳадисларни ёд биладиган муҳаддис бўлиш лозим.\nАгар сен 500 минг ҳадисни ёддан билиб, саҳиҳини ажратиб, ровийсини билиб, уларнинг носих, мансухини, хос ва омини, мутлақ ва муқайядини, шароитини, мазҳабда далил қилиб олинган ва олинмаганини, юқоридаги 6 та илмни, саҳобаларнинг йўлини, тобеинларнинг йўлини, ровийларнинг ўша ҳадисларга қанчалик амал қилишганини, араб тилини, усулул фиқҳ қоидасига солишни, ҳадисларни далил қилиб олиш йўлини ва бошқаларни билсанг, ўшанда мужтаҳидлик даъвосини қиласан. Агар юқоридагиларни билмасанг, жимгина мазҳабга эргаш. Ҳар ҳолда мазҳаббошиларимиз юқоридаги ва бошқа кўплаб нарсаларни билган, Пайғамбаримиз соллаллоҳу алайҳи васаллам мақтаган яхши асрда яшаган, саҳобаларни кўрган, улардан таълим олган ва барча мужтаҳидлар томонидан тан олинган зотлардир.\nИбн Аббос розияллоҳу анҳу бир гапдоннинг оят ва ҳадис айтиб турганини эшитиб қолиб, «Носих ва мансух» – ҳукми бекор қилинган оят ёки ҳадисларни биласанми?», деб сўрабдилар. У билмаслигини айтганда, هلكت و أهلكت – «Ҳалакта ва аҳлакта!» (Ҳалок бўлдинг ва ҳалок қилдинг!), деган эканлар. (Табароний, 10/10603).\nҲазрати Али каррамаллоҳу важҳаҳу ҳам оят ва ҳадис айтиб турган бир қозига худди шундай: هلكت و أهلكت – «Ҳалакта ва аҳлакта!» (Ҳалок бўлдинг ва ҳалок қилдинг!), деганлар (Байҳақий, 10/20147; Ибн Абу Шайба, 8/26716; Абдурраззоқ, 3/5407).\nЯъни, «Оят ва ҳадисларни ўзингча айтиб, улардан ҳукм ола бошладингми, ҳалокатга йўлиққан бўласан ва бу ишинг билан бошқаларни ҳам ҳалокатга олиб борасан!», деганлар.\n«Қуръон ва Суннатга эргашаман», «Мазҳабга эргашиш шартмас» дейдиганларга савол:\n- Мазҳаблар Қуръон ва Суннатга асосланмаган бўлса, унда нимага асосланган?!\n- Мужтаҳид мазҳаббошилар ижтиҳод қилиб ҳукм олишда Қуръон ва Суннатга эргашмай, нимага эргашишган?!\nЮқорида Имом Абу Ҳанифа раҳимаҳуллоҳ фиқҳда Қуръони Каримга, Суннати Набавийяга, ижмоъга, қиёсга, истеҳсонга, урфга ва одатга суянишларини айтиб ўтдик.\nҲой, бемазҳабликни тарғиб қилаётган! Сен ижтимоий тармоқларда ёзадиган постларинг, мақолаларинг орқали кимларнинг ноғорасига ўйнаётганингни бир ўйлаб кўр! Сен таъна тошини отаётганинг уламолар қандай мартабадаги инсонлар бўлишганини, сен илмсизлигинг, узоқни кўра билмаслигинг, миянг бошқача маълумотлар билан тўлдирилгани боис кимларга сакраб қўяётганингни тафтиш қилиб кўр!\nУнутма! Бемазҳаблик динсизликка қўйилган кўприкдир. Бу кўприкни ўрнатиб олиш учун мазҳабни ёмонлашга куч берилаётганини, мазҳабни қора отлиқ қилиш учун мазҳаббошиларга тош отилаётганини ўйла!\nСен қайси тарафга кетаётганингни бироз тушундингми?! Ёки ҳали ҳам ўз тушунчаларингга ёпишиб олганмисан?! Аслида ўша тушунчангни ҳам ўзинг ўйлаб топмагансан, балки қайсидир бемазҳабнинг видео, аудио суҳбатини кўриб, эшитиб, китобини ўқигансан ёки ўқиганлар сенга тушунтириб беришган. Шундай эмасми?!\nМазҳабга эргашмайман деганинг билан ўша тушунтириб берганга эргашяпсан-ку!\nКўзингни оч! Инсоф қил! Тавба қил! Мазҳабга қайт!\nАллоҳ таоло барчамизни Ўзининг ҳидоятидан айирмасин ва хотимамизни чиройли қилгин!\nIslom.uz, ahlisunna.uz, elbalad.news маълумотлари асосида\nAllabergen 17:07 / 07.06.2021\nБугинги кунде мазҳабсиз махсетке жетип болмайди.Мазҳаббасимиз Абу Ҳанифа раҳимаҳуллоҳтан аллаҳ рази болсин!\nҲудайбия сулҳи қалбларни ҳам фатҳ қилди\n17:30 / 06.06.2021 945\nСизнинг ҳам шундай қўшнингиз борми?\n09:00 / 07.06.2021 809\n3060 20:35 / 22.04.2017\n4342 20:56 / 22.04.2017\n2284 05:00 / 13.03.2017\n2622 16:30 / 04.09.2020


«Ўқишга кириш осон, ўқиш қийин» – Кавказда таҳсил олаётган ўзбекистонлик талаба ҳикояси - Zamin.uz\n21:52 / 24 марта 2020\nЎқишимни давом эттириш ҳақида кўп ўйлардим. Билардимки, психология учун биргина бакалавр даражаси етарли эмас. Шунинг учун магистратурада ҳам ўқишга қарор қилдим.\nТуркиядаги ўзбек талабасининг ҳикояси\n16.03.20, Ҳаёт тарзи\n24.10.19, Ҳаёт тарзи\n26.04.19, Ҳаёт тарзи\nРоссияга ўқишга борган талабани қандай ҳаёт кутмоқда? (фото)\n11.06.17, Ҳаёт тарзи


Превью. “Навбаҳор” – “Пахтакор” - PFС "Navbahor"\nПревью. “Навбаҳор” – “Пахтакор”\nPepsi Суперлига 23-тури доирасида Наманганнинг “Навбаҳор” клуби ўз майдонида Тошкентнинг “Пахтакор” жамоасини қабул қилади.\nСуперлига (олий лига)мизнинг мунтазам иштирокчиси бўлган мазкур клубларнинг ўзаро учрашувлари тарихига назар ташлайдиган бўлсак, жамоалар ҳозиргача 54 марта ўзаро рўбарў келишган. Ўзаро ўйинлар бўйича устунлик пойтахтликлар тарафида. Ўтказилган ушбу баҳсларнинг 35тасида “шерлар” зафар қучишган бўлса, 13та ўйинда “лочинлар” ғалаба қозонишган, 6 та учрашувда эса дуранг қайд этилган. “Навбаҳор” “Пахтакор” дарвозасига 40 та гол уриб, ўз дарвозасидан 92 та тўп ўтказиб юборган.\nАйни пайтгача Наманганда бўлиб ўтган 27 та баҳснинг 12 тасида “лочинлар” ғалаба қозонишган бўлса, яна 11 тасида тошкентликлар зафар қучишган, 4 та ўйинда эса дуранг қайд этилган.\nМазкур клубларнинг жорий мавсумнинг Тошкентда ўтказилган баҳсида пойтахтликлар Тиаго Безерранинг ягона голи эвазига 1:0 ҳисобида ғалаба қозонишган бўлса, Наманганда бўлиб ўтган учрашувда Игорь Голбаннинг голи эвазига “лочинлар” 1:0 ҳисобида зафар қучишганди. .\nPepsi Суперлига 23-тури доирасидаги “Навбаҳор” – “Пахтакор” учрашуви 14 сентябрь куни Наманган шаҳридаги “Марказий” ўйингоҳда соат 20:00да старт олади.\nМазкур ўйинни Азиз Асимов бошчилигидаги ҳакамлар бригадаси бошқаради. Асимовга қанотларда ҳамшаҳарлари – Руслан Серазитдинов ҳамда Алишер Усмонов ёрдам беришади. Захира ҳаками андижонлик Акмал Раҳимов.\nНазоратчи ҳакам – тошкентлик Дмитрий Роман. Ўйин комиссари этиб, Маъмур Саидқосимов тайинланган.


"Шу зотни ҳурматидан дуомни қабул қил" деса бўладими? - Musulmonlar\n«Шу зотни ҳурматидан дуомни қабул қил» деса бўладими?\nСавол: Зиёратгоҳларга келган баъзи инсонлар “Аллоҳим, шу ерда ётган буюк зотнинг ҳурматидан дуомни қабул қил”, деб дуо қилади. Бундай дуо қилишга динимиз қандай қарайди?\nЖавоб: “Пайғамбарнинг алайҳиссаломнинг ҳурматидан, … шу авлиё зотнинг ҳурматидан дуойимни қабул қил” деб Аллоҳга дуо қиладиганлар ҳам бор. Бундай дуолар баъзи тариқатчиларнинг китобларида ҳам ўрин олган. Аммо бундай ҳолатда асло дуо қилиб бўлмайди. Бу ҳақда Ҳанафий мазҳабига мансуб бўлган олимлардан Ибн Абу ал-Изз ад-Дамашқий (вф.792 ҳ. 1390 м) шундай деган:\n“Бир киши Аллоҳдан бошқасини дуосини қабул бўлиши учун сабаб қилиб уни васила қилиб дуосида келтириши мумкин эмасдир… Агар бундай дуо қилса, у шундай демоқчи бўлган бўлади: “Фалончи сенинг солиҳ қулинг бўлгани учун, мени дуоларимни қабул қил.” У киши Алоҳнинг солиҳ қули бўлиши билан ўзининг дуосини қабули ўртасида нима алоқаси бор? Бундай дуо қилиш, дуода ҳаддан ошишдир. Аллоҳ таоло шундай марҳамат илади:\n“Роббингизга ич-ичингиздан ва ёлвориб дуо қилинглар. У, шубҳасизки ҳаддан ошканларни севмайди.” (Аъроф 7/55)\n“Бу каби дуолар кейинчалик Ислом динига янгиттан киргизилган дуолардир. Бундай дуо на Ҳазрати Муҳаммад алайҳиссаломдан, на саҳобалардан, на тобеинлардан ва на мужтаҳид имомларнинг биридан нақл қилинмаган. Аллоҳ уларнинг ҳаммасидан рози бўлишини сўраб қоламиз. Бундай дуолар фақаткина баʼзи жоҳиллар (ва баʼзи тариқатчиларниг) ёзган тилсимларидагина бўлиши мумкин.” (Али б. Али б. Муҳаммад б. Аби ал-Изз ад-Дамашқий, Шарҳ ал-Ақоид ат-Таҳовийя, Байрут, 1408/1988, 1-жл, 295-297- бт.)\nВасила Дуо Ҳаддан ошишлик


Сергей Лебедев: "Номзодлар бошқалардан фарқли ўлароқ бир-бирининг шаънини булғамаган ҳолда ўз дастурларини тарғиб килишди"\n18:36 / 03.12.2016\nЎзбекистонга МДҲ Ижроия қўмитаси раиси – Ижрочи котиби Сергей Лебедев ташриф буюрди. Ташрифи чоғида бугун Лебедев “Elections-2016” пресс-клубининг навбатдаги сессиясида иштирок этди.\nЖурналистлар билан сухбат чоғида Сергей Лебедев бугун мамлакатимизда кечаётган муҳим жараён тўғрисида қуйидаги фикрларни айтиб ўтди:\n“Мен Ўзбекистонда туғилиб, ўсганман. Сайлов жараёнлари ҳақида гапирадиган бўлсам, ман бир қатор, жумладан Жиззах вилоятидаги, бугун эса сукунат куни бўлишига қарамай Тошкентдаги сайлов участкаларига ташриф буюриб, жуда кўп ижобий таассуротларга эга бўлганимни айтмоқчиман. Сайлов участкалари учун танланган жойларнинг асосий қисмини олий таълим муассасалари, мактаб бинолари, маданият уйлари бинолари ташкил этиши бизни қувонтирди.\nСайловолди тайёргарликларнинг ахборотлари, номзодларнинг сайловолди дастурлари, улар ҳақидаги маълумотларнинг ҳам ўзбек, ҳам рус тилида аҳолига етказилаётгани таҳсинга сазовор. Сайлов участкаларида аҳоли ўзини қизиқтирган барча саволларга жавоб топиши учун етарли шароитлар яратилган.\nБиз кузатувларимиз жараёнида сайлов участка вакиллари билан суҳбатлашдик. Уларнинг сайловчига етарли даражада ахборот бера олишига ишонч ҳосил қилдик ва ўтказилган семинарлар, тренинглар самарасини берганига гувоҳ бўлдик. Бундан ташқари сайлов жараёнига участкаларнинг тайёрлигини кўздан кечириб, ҳар бир сайлов участкаларида ташкил этилган она-бола, тиббиёт хоналарига гувоҳ бўлдик. Шунингдек, Ўзбекистондаги сайлов жараёнларида имконияти чекланганларнинг овоз беришини ташкил этиш учун алоҳида хоналарнинг мавжудлигини алоҳида эътироф этиш керак.\nЎзбекистонга ҳар йили ташриф буюраман. Ҳар ташрифимда янгидан-янги ижобий ўзгаришларга гувоҳ бўламан. Янги йўллар, янги замонавий бинолар нафақат мени, бошқа ҳамдўстлик мамлакатлари вакилларини ҳам албатта қувонтирмай қолмайди.\nҲар бир номзоднинг сайловолди дастури билан танишарканмиз, уларнинг барчасида битта мақсад, яъни Ўзбекистон халқи ҳаёти ва келажагини янада ижобий томонга ўзгартириш ўрин олган.\nЯқинда АҚШда бўлиб ўтган сайлов жараёнларини барча кузатгани шубҳасиз. Гувоҳи бўлганимиздек, АҚШ президентлигига қўйилган номзодлар бир-бирининг шаънига билдирган салбий фикрлар ҳеч кимни эътиборидан четда қолмагани аниқ. Аммо улардан фарқли ўлароқ, Ўзбекистонда сайлов кампанияси ҳам, номзодларнинг дастурлари ҳам фақат ижобий жиҳатларни қамраб олган. Номзодлар бир-бирининг шаънини булғамаган ҳолда ўз дастурларини тарғиботини ташкил этишди. Ўзбекистон Республикаси Президентлиги учун номзоди қўйилганларнинг асосий мақсади сайловчиларни ишончини қозонишдан иборат. 9 йилдан буён сайлов жараёнларини кузатар эканман, МДҲ давлатлари ўртасида ҳар доим бу жараёнда ўрганадиган жиҳатлар бўлади.\nМДҲ ижроия қўмитаси раҳбари «рангли инқилоблар»га уринишлар ҳақида гапирди\n15:24 / 06.06.2018


08.02.2019 23:02 0 160\nЎзбекистон футбол ассоциацияси ҳамда Профессионал футбол лигаси мутасаддиларининг Туркияга сафари чоғида, Туркия футбол федерацияси раҳбарияти билан бир қатор учрашувлар ўтказилган эди. Музокаралар давомида икки мамлакат футболи ўртасида ўзаро ҳамкорликни йўлга қўйиш ва тажриба алмашиш бўйича ҳам бир қанча келишувларга эришилган, деб хабар берди Миллий олимпия қўмитаси матбуот хизмати.\nУшбу келишув асосида туркиялик Эржан Булут Ўзбекистон Миллий олимпия қўмитаси ва Ўзбекистон футбол ассоциациясининг Туркиядаги вакили ҳамда МОҚ президенти ва ЎФА биринчи вице-президенти Умид Аҳмаджоновнинг маслаҳатчиси сифатида иш олиб борадиган бўлди.\nБулут икки мамлакат спорти, хусусан, футбол бўйича ҳамкорликда амалга ошириладиган чора-тадбирлар, лойиҳалар ва бошқа масалаларда вакил сифатида фаолият юритиши белгилаб берилган.\nШунингдек, Эржан Булут Туркия ва Ўзбекистон ўртасида спорт бўйича ҳамкорлик қилиш, тажриба алмашиш, икки мамлакат футболи ўртасида яқин алоқаларни йўлга қўйиш, терма жамоалар, клублар ўртасида ўртоқлик ўйинлари ташкил қилиш ва бошқа шу каби лойиҳаларни амалга оширилишига яқиндан кўмак бериши кўзда тутилган.\nМаълумот учун: Эржан Булут 1970 йил, 13 октябрда Анқара шаҳрида таваллуд топган. Ўзбекистон ва Туркия ишбилармонлари уюшмаси (ЎТИУ) кенгаши раиси, «Ziraat Bank» кенгаши маслаҳатчиси, Ўзбекистон ва Туркия Ziraat Finans Group координатори ҳисобланади.\nТуркия Умид Аҳмаджонов Эржан Булут


“Етимларни то никоҳ ёшига киргунигача синаб туринглар. Сўнг улар тарафидан ақлий етуклик (мол-мулкини ўз-ўзича идора қила олиш қобилият ва иқтидорини) билсангиз, мол-мулкларини уларни ўзларига топширинглар.” (Нисо 4/6) Оятдаги никоҳ ёшига етгунча ва улардагаи рушдага деган жумлалардаги ифодалар юқоридаги икки шартни билдиради.\nҚиз болани оиласини рухсати бўлиши ва оиласини ёки ундан жавобгар шахслар ёки давлатни назорати остида бўлиши керак. Алоқадор ҳадис шундай:\n“Қайси бир аёл ўз валийсини рухсатисиз никоҳланса, унинг никоҳи бузуқдир.” Демак оиласини рухсатисиз қилинган ҳар қандай яширин ва махфий никоҳ ботилдир, ҳисобга ўтмайди.\nҲар иккаласи ҳам номусли бўлиши керак. Агар йигит зино қилган бўлса, у йигит билан номусли қизни никоҳланиши мутлақо ҳаромдир. Бунинг акси ҳам ҳаромдир. Ё иккаласи ҳам номусли, яъни зино қилмаган бўлиши керак. Зино қилган йигит ё ўзига ўхшаб зино қилган қизга уйланади ёки мушрик бир қизга уйланади. Қизларда ҳам ҳудди шундай. Бу ҳақдаги оят шу:\n“Зино қилган бир йигит, фақатгина зино қилган бир қизга ёки мушрикка уйланади. Зино қилган қиз ҳам, фақатгина зино қилган йигит ёки мушрикка турмушга чиқади. Бу ҳолат (зино қилмаган номусли) мўминларга ҳаромдир.” (Нур 24/2) Исломдаги ор-номус қанчалик шарафли ва муҳим экани мана шу оятларда жуда ҳам очиқ-ойдин билдирилган.\nНикоҳ халққа очиқ бир ҳолатда бўлиши керак. Никоҳ бўлганини ҳеч кимдан яширадиган бирон бир сабабга кўра бўлмаши керак. Демак, никоҳни халққа эълон қилиш керак. Алоқадор ҳадислар:\n“Никоҳни эълон қилинглар” Имом Аҳмад ва Ҳокимни Абдуллоҳ б. Зубайр отасини Росулуллоҳдан қилган ривояти. Шу маънодаги бошқа бир ҳадис Имом Термизийни Оиша онамиздан келтирган ривоятида жой олган.\nҚўшимча маълумот олмоқчи бўлганлар шу линкка мурожаат қилишлари мумкин: мусулмонлар.cом/?п=2698\nВалийлик Никоҳ Тўй


Руминия Ташқи ишлар вазирлиги талабалар учун стипендияларни таклиф этади\nРуминия ҳукумати ҳар йили Руминия Ташқи ишлар вазирлиги орқали хорижий мамлакатлар фуқароларига бир қатор стипендиялар тақдим этади. Таълимда яхши кўрсаткичларга эга, мос равишда битирган мактабда етарли балларга эга бўлган номзодлар иштирок этишлари мумкин.\nАбитуриентлар тиббиёт, стоматология ва фармациядан ташқари барча йўналишлар бўйича ўз ўқув дастурларини танлашлари мумкин.\nБакалаврлар ва магистрлар учун фақат румин тилидаги ўқув дастурлари мавжуд бўлиб, бу румин тили ва маданиятини оммалаштиришга ҳисса қўшади. Шу билан бирга, докторантура даражасида абитуриентлар инглиз тили ёки докторантура томонидан ташкил этилган чет тилидаги дастур билан ҳам танлашлари мумкин.\nРумин тилини билмайдиганлар учун танлов ўқув дастурига ёзилишдан олдин румин тилида тайёргарлик йили ҳам тақдим этилади. Керакли ҳужжатлар ариза топшириш жараёнида кўрсатилган.\nГрантга ариза ФАҚАТ Руминияда Студй ин платформаси орқали топширилиши мумкин.\nАриза берувчилар платформага https://studyinromania.gov.ro саҳифасида “ТИВ стипендиясига ариза бериш” тугмаси орқали ёки тўғридан-тўғри https://scholarships.studyinromania.gov.ro манзилидан киришлари мумкин.\nАризалар 2021 йил 20 декабрдан 2022 йил 15 мартгача топширилиши мумкин ва танлов натижалари 2022 йил 15 июлда эълон қилинади. Танлов виза олиш каби қўшимча расмиятчиликларни талаб қилади.\nМувофиқлик шартлари ҳақида батафсил маълумот стипендия дастури маълумотларида берилган.


Америка университетига Гулен тарафдори ректор бўлди\n16:58 / 09.01.2017\nТуркиядаги «Фотиҳ» университетининг собиқ ректори Шариф Али Текелан АҚШнинг Техас штатидаги Шимолий Америка Университети (North American University) ректори этиб тайинланди. Текелан ватанида Фатҳуллоҳ Гуленнинг FETÖ ташкилотига алоқадорликда гумон қилиниб, қидирилмоқда.\nNorth American University Техас штатида FETÖ ташкилоти тарафдорлари томонидан ташкил этилган бўлиб, Текеланнинг университет ректорлигига сайлангани ҳақидаги маълумот 2016 йил 19 декабрда олий таълим муассасаси сайтига қўйилган. Гулен тарафдорлари 2010 йили Техасда Шимолий Америка коллежига асос солишган, кейинчалик, 2013 йилда Шимолий Америка Университетига айлантирилган эди.\nШериф Али Текелан Туркиядан Европага, у ердан АҚШга қочган. Туркия ҳуқуқ-тартибот идоралари 2010 йилда унинг тест жавобларини абитуриентларга ноқонуний усул билан тарқатиш, келишилган ўйинларни уюштиришда иштирокини аниқлаган. Судда унинг айби исботланса, Текелан ўнлаб йиллар умрини қамоқда ўтказиши мумкин эди.\nУ 2016 йил 15 июлдан 16 июлга ўтар кечаси Туркияда содир этилган давлат тўнтаришига уринишга ҳам алоқадорликда гумон қилинади.\nШу сабабли, Текеланнинг исми-шарифи «энг кўп қидирилаётган террорчилар» рўйхатига ҳам киритилган бўлиб, 300 минг турк лираси (80 минг АҚШ долларидан ортиқ) мукофот пули тайинланган.


ЎзТВ ИШИД - "газандалар тўдаси"га тушиб қолган ўзбеклардан гап очди\n03 март 2021, Тошкент вақти: 22:25\nЎзбекистон телевидениеси “мўмай даромад” ниятида Россияга кетиб, у ерда радикал гуруҳлар таъсири билан “Исломий давлат” сафига жиҳодга борган қашқадарёлик 27 яшар Нодир Жавлиевнинг тазаррусини намойиш қилди. Бу - президент Ислом Каримов мамлакат уламоларини фуқароларнинг ИД таъсирига тушиб қолиши олдини олишга чақирганидан кейинги илк ҳужжатли кўрсатувдир.\nЎзТВ (ва ниҳоят) ИШИД хавфидан сўз очди\n26 ноябрь оқшомида "Ўзбекистон" телеканалида Сурия ва Ироқдаги "Исломий давлат" қилмишлари қораланган кўрсатув намойиш қилинди.\nАслида, дунё матбуоти диққат марказида турган "Исломий давлат" террорчилиги Ўзбекистондаги давлат ва нодавлат теле-радио каналларида мутлақо тилга олинмаётгани, ҳатто қисқа хабарларда ҳам берилмаётган эди.\nБунга қадар президент Ислом Каримов Қатағон қурбонларини ёд этиш куни муносабати билан 31 август куни “Шаҳидлар хотираси” хиёбонида сўзлаган нутқида диний идора раҳбарларини террор хавфидан жиддий равишда огоҳлантирган ва ўшанда илк бор "Исломий давлат" ҳақида сўзлаган эди:\n“Қаранг, Ироқда нималар бўлаяпти?!. Бир бемаза, мутлақо аввал билинмаган оқимларнинг вакиллари нималар қилаяпти?! Маккаю Мадинани писанд қилмаса, ҳеч ақлга сиғмайдиган ташвиқотларни ташкил қилса, мусулмонларни дунёси, олами нима бўлади?! Агар кимки бу оқимларга ўз вақтида зарба бермаса, нима бўлади?! Бизнинг диний идорамиз бу масалада қандай ишларни қилаяпти?", дея савол ташлаган эди президент Каримов.\n"Манфурлик" номи остида 14 дақиқадан ошиқроқ давом этган бу ҳужжатли фильм Ўзбекистонда суратга олиниб, "Исломий давлат" хавфидан сўз очган Озодликка маълум илк ҳужжатли фильмдир.\n"Мўмай даромад"ни деб, ИШИД тузоғига тушган Нодир\nФильм қашқадарёлик жиҳодчи йигит ҳикояси устига қурилади ва Нодирнинг шу кунда таҳлилчилар "Исломий давлат" га бораётган марказий осиёлик муҳожирлар йўли", деб тақдим қилган Россия-Туркия-Сурия-Ироқ йўналишида жиҳод майдонига тушиб қолгани айтилади.\nҚашқадарё вилоятининг Шаҳрисабз шаҳрида туғилиб-ўсган 27 яшар дурадгор уста Нодир Жовлиев, расмий телевидениеда берилган кўрсатувда айтилишича, "алдов йўли билан Россиянинг Уфа шаҳрига боради".\nУни иш бериш баҳонасида чақирган Иброҳим ва Абдурашид исмли шахслар, охир-оқибат, Нодир ва унинг ортидан излаб борган олий маълумотли молиячи укаси Нурбек Жовлиевларга "радикал исломий ғояларни сингдириб, Туркияга сотиб юборади”.\nБу ҳақда Нодирнинг ўзи фильмда бундай дейди:\n"Иброҳим келиб турар эди... Акахони бор экан, Абдурашид ака. У ҳам келиб турган. Даъват қиларди. Унинг ҳам алоқаси бор ўша ҳижратга, жиҳодга. Бир ой квартирада турган бўлсак, ... Иброҳим даъват қилади... очиқ-ойдин даъват бўлади. Видео кўрамиз, янги видеолар исломий ҳаракатга тегишли... Мен адашиб, Туркистон исломий ҳаракатига қўшилиб қолдим, қилган ишимдан афсусдаман", дейди Нодир Жовлиев.\nОзодлик ака-ука Жовлиевлар туғилиб-ўсган Шаҳрисабз туманидаги манбалар билан боғланди, аммо улар ҳақда ҳозирча бирор маълумот аниқлолмади.\nСуҳбатлашганимиз уч манба электр токи бўлмагани боис, шаҳрисабзликларнинг катта қисми расмий ТВ огоҳлантиришларидан хабарсиз қолганини айтмоқда.\nСудья: Жиҳодчи-ўзбек Қирғизистон чегарасидан келди\nСуд ҳужжатларига асосланиб ҳозирлангани айтилган кўрсатувда Туркиядан Сурияга ўтган Нодир у ерда жанг ҳаракатларида иштирок этгани ва “ватанига қарши қурол кўтариб, жиҳод қилиш мақсадида Ўзбекистонга қайтганида” қўлга олингани айтилади.\nҚашқадарё Жиноят ишлар суди судьяси Мансур Абраев Жовлиев ишига оид тафсилотларни баён қилади:\n"Ëнида 8 гигабайтлик флешкада турли диний оқимдаги даъват қиладиган, қирғин солиш ва республикада вазиятни чигаллаштириш туширилган видеотасвирлари мавжуд бўлган, контрабанда йўли билан Ўзбекистон республикасига олиб ўтиб, Қирғизистон Ўш ҳудудидан Фарғона вилоятига яширин йўллар билан ўтиб келиб, ўз ҳаракатларини Ўзбекистон республикасидаги яъни динга қизиқиши баланд болаларни ҳам ўзига оғдирган ҳолда яна қайтиб кетиш мақсадида келган", дейди ”Манфурлик” кўрсатувига интервю берган судья Абраев.\nОзодлик Мансур Абраев идораси - Қашқадарё Жиноят ишлар судига боғланди. Аммо, судья билан кун давомида ҳам суҳбатлашиш имкони бўлмади.\nЎзТВ: Газандалар тўдасида юртдошларимиз ҳам бор\nТурли манбалар, жумладан, Қозоғистон ва Россия махфий хизматлари, Туркия ҳуқуқ фаоллари ҳисобича, ўзбек жанггарилари сони 500 нафардан 1 минг 200 нафаргачадир.\nЎзТВ кўрсатувида “аёвсиз хунрезлик ва қотилликларни содир этаётган газандалар тўдаси”да 80 дан ортиқ давлатдан борган жанггарилар, улар орасида Ўзбекистон фуқаролари ҳам борлиги айтилди, бироқ уларнинг сони ҳақида маълумот берилмади.\nКўрсатув сўнгида мамлакатдан четда юрган миллионлаб меҳнат муҳожирларининг барчаси назоратсиз қолаётгани ва Россияда юрган меҳнат муҳожирларининг аксар қисми "исломни ниқоб қилган террорчилар"нинг потенциал ўлжаси экани урғуланди. Бундан Ўзбекистон куч ишлатар тузилмаларининг жиҳодчилик ғояларига ишонган ёки алданганлар сони ҳақидаги тасаввурини, ҳеч бўлмаса, тахмин қилиш мумкин.\nЗеро, шу кунга қадар Ўзбекистон ҳукумати Сурия ва Ироқда жанг қилаётган фуқароларига оид бирор баёнот бергани йўқ. Айни пайтда Тожикистон ва Қирғизистон ҳукуматлари, яқинда эса Қозоғистон ҳукумати ҳам бу борада ўз расмий позициясини билдирган ҳамда фуқароларни террор ғояларидан сақлаш учун чора-тадбирлар кўраётганини маълум қилган.\nҚизиғи, "Исломий давлат" сафидаги марказий осиёликлар ҳақидаги тадқиқотлар ва расмий баёнотларнинг барчасида бу жанггариларнинг аксар қисмини ўзбеклар ташкил қилиши айтиб келинмоқда.\nКейинги пайтларда Қашқадарё вилоятида яшаган ва Россияда ишлаётган меҳнат муҳожирларининг хорижда радикал диний ғояларга берилгани ва террорчи гуруҳларга аъзо бўлганига оид айбловлар бот-бот эшитилмоқда.\nШу йилнинг июль-август ойларида вилоятда Ўзбекистон Исломий Ҳаракатига мансубликда айбланаёган 6 шахс 9 йилдан 15 йилга қадар муддатларга озодликдан маҳрум қилинган эди. Буларнинг 3 нафари эркак, 3 нафари аёлдир.\nСуд ҳукмига кўра, бу шахслар Россия Федерациясига тирикчилик мақсадида бориб, 2010-13 йилларда Покистон Ислом Республикаси ҳудудида фаолият юритаётган “Ўзбекистон Исломий Ҳаракати” ташкилотига аъзо бўлган.\n“Эзгулик” жамияти ўшанда яна 60 дан ортиқ одам айни айблов билан судга тортилганини маълум қилган эди. Бироқ, бу айбланувчиларнинг кейинги тақдири Озодликка номаълум.\nДарвоқе, шу йилнинг августи охирида Озодликка Суриянинг Роққа шаҳридан боғланган ва ўзини 25 ёшли Абу Абдуллоҳ, деб тақдим қилган жиҳодчи ҳам қашқадарёлик эди.


АҚШ давлат котиби танқидлар ортидан Парижга сафар қилишини билдирди\nАҚШ Давлат котиби Жон Керри жорий ҳафта Парижга сафар қилиб, Франция расмийлари билан экстремизмга қарши кураш масаласини муҳокама қилиш ниятида эканини билдирди. Ҳиндистонга сафари чоғида 12 январь куни қилган чиқишида Керри Парижда пайшанба ва жума кунлари бўлишини маълум қилди.\nАҚШ Президенти Барак Обама маъмурияти 11 январь куни Парижда ўтказилган бирлик маршига юқори даражадаги мулозимни жўнатмагани учун танқидга учрамоқда. Ўтган ҳафта Парижда ҳажвий журнал таҳририятига қилинган ҳужум ортидан якшанба куни уюштирилган намойишда бир миллиондан ортиқ одам, жумладан жаҳон давлатларидан 40га яқин етакчи иштирок этди.\nКерри АҚШнинг энг яқин иттифоқчиларидан бири билан бирдам эканини намойиш қилиш мақсадида эканини баён қилди. Унинг айтишича, бирдамлик марши ўтказилишидан хабар топгач, ўз ёрдамчиларидан имкон қадар тезроқ Парижга сафар уюштиришни илмтимос қилган.\nКерри Франция Ташқи ишлар вазири Лоран Фабиус билан учрашади ҳамда 7-9 январь кунлари рўй берган ҳужумлар қурбонларини хотирлайди.


Ҳоким одамларни тинглади » "Kattaqo'rgon haqiqati" газетаси\nXarita: Демонстрационный сайт » Долзарб мавзу » Ҳоким одамларни тинглади\nҲоким одамларни тинглади\n17 июль, 2019 0 297\n"Халқ давлат идораларига эмас, давлат идоралари халқимизга хизмат қилиши керак!". Президентимиз томонидан илгари сурилган ва бугун ҳаётимиздан тобора чуқур ўрин олаётган ушбу тамойил юртдошларимизнинг ҳаётдан рози бўлиб яшашига замин яратмоқда.\nЯқинда ҳокимлик биносида туман ҳокими Аъзамхон Бахрамов томонидан аҳоли учун ўтказилган оммавий қабулда кўплаб муаммоларга ечим топилди.\nХалқ қабулхонаси, тумандаги секторлар раҳбарлари, ташкилот ва идоралар раҳбарлари иштирок этган қабул давомида аҳолини қийнаётган муаммолар ўрганилди ва тегишли идоралар томонидан мурожаатларини ҳал этиш чоралари кўрилди.\nҚабулда асосан йўл таъмирлаш, электр таъминотидаги муаммоларни бартараф этиш, уй-жой, тиббий ёрдам кўрсатиш, ичимлик суви, моддий ёрдам кўрсатиш, маъмурий-ҳуқуқий муаммоларга оид 50 ортиқ мурожаатлар бўлди. Мурожаатларнинг асосий қисми жойида ҳал этилди. Баъзи ўрганиб чиқилиши керак бўлган мурожаатлар тегишли ташкилотлар томонидан назоратга олинди.\n- Мен бундан авввал ўтказилган қабул давомида қишлоғимиздаги 77-умумтаълим мактабида ўқув бинолари етишмаётганлиги ва спорт зали йўқлиги сабабли шу муаммони бартараф этишни сўраб мурожаат қилган эдим, - дейди Тарнов маҳалласи Жарбоши қишлоғида яшовчи фуқаро Қурбонтош Номозова. - Мурожаатим туман ҳокимлиги томонидан ўрганиб чиқилиб, мактабимизга қўшимча бино ва спорт зали қурилиши 2020 йил Давлат дастурига киритиладиган бўлди. Бунинг учун туманимиз ҳокими Аъзамхон Бахрамовга ўз миннатдорчилигимни билдираман.\nҚабул давомида тушган мурожаатлар юзасидан зарур чора-тадбирлар белгиланиб, такрорий мурожаатлар бўлган тақдирда масъулларга қатъий чоралар кўрилиши айтиб ўтилди.\n06 декабрь, 2019 0 19


Россиядаги ўзбеклар жамиятлари лидерлари орасида янги можаро бошланди\n16 апрел 2021, Тошкент вақти: 19:45\nKyrgyzstan - violence raping, generic\nАстрахандаги "Единство"(Бирлик) ўзбеклар жамияти раҳбари Анвар Жалолов Россиядаги ўзбекистонликлар бутунроссия конгресси Астрахан бўлими раисининг муовини Нуъмон Қарабоевни ўзбекистонлик муҳожирларни ҳимоя этиш ўрнига, уларни алдаш, ҳатто зўрлашда айбламоқда. Ўз навбатда, Россиядаги Ўзбеклар ва ўзбекистонликлар Бутунроссия конгресси раиси Иброҳим Худойбердиев Анвар Жалолов айбловларини "тўҳмат" дея рад этди.\nАстрахандаги меҳнат муҳожирлари ҳақларини ҳимоя этувчи "Бирлик" ташкилоти раҳбари Анвар Жалолов, Фергана.ру сайтида босилган мақоласида, Россиядаги Ўзбеклар ва ўзбекистонликлар бутунроссия конгресси (ВКУУ)нинг Астрахан бўлими раисининг мувони Нуъмон Қарабоевни ўз ватандоши 19 ёшли Зарнигор исмли аёлни зўрлагани, Жалоловни матбуотга мурожаат қилишига мажбур бўлганини билдирган.\nЎзбекистонлик аёл Озодлик билан суҳбатда Фергана.ру сайтида ўзи ҳақида босилган мақола мазмунини тўла тасдиқ этишини тилга олди.\nЗарнигорнинг айтишича, у ижорий йилнинг 3 майида Москвадаги Ўзбекистон элчихонасидан "ватанга қайтиш маълумотномаси"ни олишга ёрдам беришни сўраб, Нуъмон Қарабоевга мурожаат қилган. Ўзбекистонлик аёлнинг даъво қилишича, Нуъмон Қарабоев Зарнигорни ватанига депортация қилиш таҳдиди билан ўз кабинетида унинг номусига тажовуз қилган.\nЖарбрланган аёлнинг айтишича, зўрланганига оид ариза Астрахан ички ишлар бўлимига июл ойи охирида топширилганига қарамасдан, унинг аризаси ҳозиргача кўриб чиқилгани йўқ.\nОзодликнинг Нуъмон Қарабоевга боғланиши натижасиз якунлангандан сўнг, Қарабоев бошлиғи, Россиядаги Ўзбеклар ва ўзбекистонликлар бутунроссия конгрессининг раиси Иброҳим Худойбердиевга мурожаат қилди.\nХудойбердиев жаноблари Нуъмон Қарабоев тўҳмат қурбони бўлгани ва Фергана.ру сайтида босилган мақола ўзи раҳбарлик қилган "ташкилотга қарши қаратилган махсус компания" дея баҳолади.\n- Анвар Жалолов олдин бизни ташкилотимизнинг Астрахандаги раҳбари эди. Уни биз ҳисобот бўйича ташкилотимизнинг анчагина пулини ўғирлагани учун ишдан олдик. Бу РУДНда (Россия халқлар дўстлиги университети) ўтказилган меҳнат муҳожирлари тестларнинг пули эди. Ишдан бўшатишдан олдин биз ҳисоботни тўғирлаб, ўзлаштирган пулларини топиб бериш учун унга вақт бердик. Натижа бўлмаганидан сўнг биз Анварни ишдан бўшатдик, деди Иброҳим Худойбердиев.\nАйни пайтда, Ўзбеклар жамияти раҳбари мақолани чоп этган Фергана.ру сайти ва унда чоп этилган мақола муаллифи Анвар Жалолов устидан судга шикоят қилишини маълум қилди.\nАнвар Жалолов Озодлик билан суҳбатда Худойбердиев айтаётган ташкилот пулларини ўзлаштиришга оид айбловини "асоссиз", дея рад этди. У Россиядаги бир қанча ўзбек жамоалари аллақачон ВКУУ бошлиғи Иброҳим Худойбердиевга истеъфога чиқиш талабини қўйганини маълум қилди.\n- Энг аввал Иброҳим Худойбердиевнинг ўзи ўғирлаган пулларни ҳалолигини исбот қилсин. Иброҳимовни давлатдан 20 миллион қарзи бор. Бу ҳақда суд бўлган, судда бу исбот этилган. Бизни меҳнат муҳожирлари патент олиш (ишлаш рухсатномаси) учун имтиҳон топширишади. Имтиҳонларни Конгрес ўзини Россиядаги бўлимларида ўтказган. Иброҳим Худойбердиев раҳбарлик ташкилот имтиҳонлардан тушган пулларни давлатга топширмаган. Бу ҳақда суд қарори ҳам бор. Мен, гўёки, Астрахандатест пулларини ўзлаштирганимга оид айблов - бу тўҳмат. Судга берсин, биз буни тўҳмат эканлигини исботлаб берамиз. Бизда аниқ исбот далиллар бор, деди Астрахандаги "Единство"("Бирлик") ўзбеклар жамияти раҳбари Анвар Жалолов.\nРоссиядаги Ўзбеклар ва ўзбекистонликлар Бутунроссия конгресси ташкилоти Россия халқлар дўстлиги университети ходимлари билан ҳамкорликда мамлакат турли минтақаларида меҳнат муҳожирларининг ишлаш рухсатномаси (патент) олиши учун тест имтиҳонларини ўтказиш тадбирида иштирок этиб келади.\nТашкилот расмий сайтида келтирилган маълумотларга кўра, Ўзбеклар ва ўзбекистонликлар Бутунроссия конгресси 2011 йилнинг 1 майида Москвада тузилган бўлиб, Россиянинг ўнлаб минтақаларида ўз ваколатхоналарига эга.


ЖССТ Шимолий Кореяга коронавирусга қарши курашда ёрдам беришга тайёрлигини айтди\nЖаҳон соғлиқни сақлаш ташкилоти (ЖССТ) пайшанба куни Корея Халқ Демократик Республикаси (КХДР)га COVID-19 инфекциясининг биринчи ҳолати қайд этилганидан кейин мамлакатга ҳалокатли вирусга қарши курашда ёрдам беришга тайёрлигини маълум қилди. Бу ҳақда БМТ янгиликлар сайтига хабар берди.\nШимолий Корея расмийлари билан алоқада эканини маълум қилмоқда, бироқ мамлакат соғлиқни сақлаш вазирлигидан ҳеч қандай расмий хабар олмаган. Мамлакат давлат ОАВлари Пхеньянда омирон штамми билан касалланиш аниқлангани ҳақида хабар берган.\nЖССТнинг Шимолий Кореядаги вакили Эдвин Салвадор ташкилот мамлакатга COVID-19га тайёргарлик кўриш ва унга жавоб қайтариш бўйича миллий режани ишлаб чиқишда ёрдам беришга тайёрлигини айтди. Мазкур режа вилоят миқёсида кўриб чиқилди ва тасдиқланди. Бу Пхеньянга COVAX ташаббуси доирасида COVID-19 вакцинасини олиш имконини беради.\nКиритилди: 13:30 14.05.2022. Ўқилди: 1173 марта. Фикрлар сони: 1 та.\nК,улидан нима келаркан, пандемия пайти чичиб к,уйдику.


ЧЎЛИ ИРОҚ - “Китоб дунёси” газетаси сайти\n1193 марта кўрилган.\nМуҳаббат эрини уйғотмоқчи бўлиб уйга кирди-ю, мириқиб ухлаётганини кўриб фикридан қайтди. Ширин уйқусини бузгиси келмади. Астагина стулга ўтирди. Бахтиёр худди ёш боладек пиш-пиш қилиб беозор ухларди. Унинг ораси очиқ қалин қошлари пирпираб қўяди. Муҳаббат эрининг қошларига термилиб, ўйлади: “Мунча ораси очиқ. Эскиларнинг гапида ҳикмат кўп. «Қошларининг ораси очиқ йигитлар узоқдан уйланади, уларнинг кўнгли ҳам очиқ бўлади», деганлари рост экан. Бўлмаса, бу киши қаёқда эдию, мен қаёқда эдим. Етти ухлаб тушимга кирмаган... У-чи? У ўйлабдими менга уйланишни?”\nУларнинг тўйи ўтганига эндигина бир ой бўлди. Тўйдан олдин бир-бирига жуда яқин, сирдош эдилар, ҳатто тортинмас, унча-мунча гапларни бемалол айтишарди. Никоҳ кунидан бошлаб иккаласининг ҳам кўнглида ғалати бир кайфият туғилди. Бир-бирига кўринмас иплар билан чамбарчас боғланганини ҳис қилганлари сари уялиш, тортиниш туйғулари жўш урарди. Ёлғиз қолган кезлари куёвнинг ҳам, келиннинг ҳам тилига сўз келмас, гўё бир-бировини энди кўраётгандай жим ўтиришади. Онда-сонда айтиладиган гаплари ўзларига ҳам эриш туюлади. Қизиқ, нега шундай экан? Тўйдан олдин иккови икки ёқда қачон бирга бўлишни, мириқиб суҳбатлашишни, бир-бирининг дийдорига қонишни орзу қиларди. Висол онларида бири қўйиб, иккинчиси гапга тушарди. “Севасизми?” “Севаман”. “Сиз-чи?” “Мен ҳам”. Шу каби бир хил сўзлар қайта-қайта такрорланар, аммо на йигитнинг, на қизнинг ғашига тегар, аксинча, яна эшитгиси, яна сўрагиси, яна эшитгиси келарди.\nЭнди-чи? Қизиқ, нега энди бунақа? Йўқ, улар бир-бирига тўйиб қолгани йўқ! Ошиқ-маъшуқлик йўриғи бўлак экан. Унда бирга бўлишларига қанчалик ишонсалар-да, барибир ҳали амалга ошмаган ширин орзу эди бу. “Ютганим ўзимники, чайнаганим гумон”, деган гап бор. Никоҳ бу гапни уларнинг кўнгилларидан чиқариб ташлади. Йўқ, ўзаро қандайдир “ётсираб” қолиши бунданмас. Улар ҳамон бир-бирига ташна, ҳамон интиқ. Фақат эндигиси бўлакча... Никоҳ ҳар кимнинг ҳам ҳаётини бошқа изга соларкан. Негадир одам ўзини салобатли, вазмин сезиб қоларкан. Олдинги шўхликлар, ҳазил-ҳузуллар энди...\nМуҳаббат эрининг юзларини, сочини оҳиста силай бошлади. Бахтиёр кўзини очди. Юзлари сутга чайилгандай оппоқ, шунданми, қош-кўзлари яна ҳам қорароқ кўринган фариштасифат Муҳаббат ўтирипти. Унинг ипакдек майин қўллари Бахтиёрнинг силлиқ юзларини силади. Бир тутам қуёш ёғдуси саҳнадаги балеринани қувлаб юрган прожектор нуридек унинг юзига тушиб турибди. Келин-куёв бир-бирига унсиз узоқ термилди. Кейин кўзлар бир-бирига яқинлашди, яна ва яна яқинлашди...\n– Ёмонсиз, – деди Муҳаббат.\n– Сен яхшисан, – деди Бахтиёр.\nИккаласи ҳам унсиз жилмайишди.\n– Турмайсизми энди.\n– Ҳали вақтли шекилли... Бугун дам олиш-ку.\n– Шундай бўлсаям-да... Битта-яримта келиб қолиши мумкин.\n– Ким ҳам келарди? Ҳамма ўз иши билан овора ҳозир.\n– Билиб бўладими? Ахир ҳар якшанба кимдир келади-ку, эсингиздан чиқдими, – деди Муҳаббат кулиб. Чиндан ҳам тўйларидан кейин уларникига ҳар дам олиш кунида биров келарди. Гоҳ келиннинг уруғларидан, гоҳ куёвнинг қариндошларидан, ёки уларнинг тўйига келолмаган дўстлари муборакбод этгани келишарди. Шунга улар кўникиб қолишган, бирор якшанба меҳмон келмаса, нимадир етишмаётгандай туюларди.\n– Ҳа-я, рост айтасан. Саккиз яримнинг концертими? Ёз қизиқ-да, соат саккизда чошгоҳ бўлиб кетгандек кўринади. Қишда шу пайтда тонг отмаган бўларди ҳали.\n“Энди Турғун Алиматов ижросида сатода “Чўли ироқ”ни тингланг”. Сухандоннинг эълони Муҳаббатнинг диққатини тортди.\n– Тўхтанг, Бахтиёр ака, эшитайлик шу куйни. Жуда яхши чалади-да.\nСато тилга кирди. Бахтиёр шифтга термилиб ётар, Муҳаббат эрининг найзадек ўткир, узун ва қалин киприклари қуршаб олган жуда тиниқ, ҳаётидан мамнунлик сезилиб турган чақноқ кўзларидан нигоҳини узмайди, аммо хаёли паришон. Сато торлари инграр, гоҳ ҳазин, гоҳ баланд пардада нола қиларди. Гоҳо нафаси етмай қолиб, дами ичига тушиб кетгандай, бир сония жим бўлиб қолар, лекин орқада – худди тоғлар акс-садо қайтаргандай унинг ноласи зириллаб турарди. Мусиқа гўё аста-секин киши юрагига кириб борар, унинг пардасини ҳозир... ҳозир йиртиб юборгудай бўларди.\nМуҳаббат ўзини тамоман йўқотиб қўйган, юраги ёниб адо бўлаётган шам мисоли титраётганини сезмасди. У ҳали умрида ҳеч кўрмаган жойларни ҳозир шу тобда хаёл кўзлари билан яққол кўриб турарди: Ана, поёнсиз саҳро, қум, қум... Иссиқдан оёқ куяди. Карвон кетидан бораётган ўн етти яшар соҳибжамол қизнинг мадори қуриган. Тили танглайига ёпишади. У бор кучини тўплаб “сув” демоқчи бўлади, лекин тили айланмайди, у жуда оғир, худди шишиб кетгандай. Атрофда бирон жонзот йўқ. Олдинда кетаётган нортуя бўйнидаги қўнғироқнинг майин, юракни эзувчи саси келади қулоққа. Саҳро – нон ёпишдан олдин оқартирилган тандир. Бу тандирга бордию илоҳий қудрат бир томчи сув ташласа, киприк қоққунча ўтган фурсатда қуриб қолади. Туя арқонига боғланганича бораётган гўзалнинг юзлари иссиқнинг зўридан бўғриқиб кетган, тўқ жигарранг тусга кирган. Энди лоақал кўзини очишга ҳам қуввати етмайди.\nТонг шабнамидек беғубор бу гўзални тақдир қаёқларга олиб кетмоқда? Уни кимларнинг шафқатсиз панжаси остига ташлайди. Буни ким билади? Ҳеч ким! Ҳеч ким!\nО, шўрлик қиз! Не кўргиликлар бор сенинг бошингда! Қандай жафолар кутмоқда сени. Мадорсизлик, ташналик қизнинг хаёлларини алғов-далғов қилиб юборди. “Қачон етамиз? Қаерга борамиз? Муштипар онам, дасти калта отам! Қайларда қолдингиз?.” Лекин буни ҳеч ким билмайди, унинг қисмати оғир, йўли йироқ. Жуда йироқ... қум, қум, қум...\nКуй ўтмишдаги ана шу ғам-ғусса ҳақида сўзламоқчи бўлади, лекин гапиролмай йиғлайди. Бу ғамни ҳатто сато торлари ҳам кўтаролмай ўпкаси тўлиб кетади. Инграб, эзилиб йиғлайди, йиғлайди. Бахтиёрнинг юзига иссиқ бир томчи тушди. У шарт хотинига қаради.\nМуҳаббатнинг хиёл қисиқ, аммо ҳар қандай юракни бир кўришдаёқ ўртовчи тимқора кўзларига ёш тўлган, киприклари орасидан сизиб чиқарди.\n– Сенга нима бўлди, Муҳаббат?\nМуҳаббат ёшли кўзларини жавдиратиб эрига термилди-ю, индамади, гапирмади.\n– Сенга айтаяпман? Нима гап ўзи? – Бу сафар Бахтиёрнинг овозида бир ўктамлик зоҳир эди.\n– Куйи шундай бўлса ғамнинг ўзига\n– Қўйсанг-чи, азизам, ҳар куй эшитганингда бунақа эзилаверсанг, ўзингни ўзинг адо қиласан-ку.\n– Йўқ, Бахтиёр ака, – Муҳаббат эрининг сочларини меҳр билан силади, – ҳамма куйга ҳам йиғлайвермайман. Биласиз-ку, “Чўли ироқ”ни яхши кўраман. Шу куйни эшитишга ўзимнинг ҳам юрагим йўқ, безиллаб қолганман, аммо эшитмай туриб кетолмайман, журъатим етмайди.\n– Бўлди! – Бахтиёр чаққон сакраб турди ўрнидан. – Одам деган бунақа пессимист бўлмайди. Ярашмайди! Қани, чой-пойингни олиб кел!\nБу – Бахтиёрнинг хотинига бошқа эркаклар каби буйруқ оҳангида илк гапириши. Буни Муҳаббат ҳам сезди, лекин у қадар эътибор бермади. Қачондир, бир кун шундай бўлишини биларди.\nЎша куни кечгача Бахтиёрнинг чиройи очилмади, кўнгли ғаш бўлиб юрди. Муҳаббатнинг йиғлагани сабабини ўзича таҳлил қилар, турли хаёлларга борарди. “Нега бунча эзилди у? Йиғидан ўзини тутолмади. Нега? Хўш, куйни яхши кўрса нима бўлибди? Мен ёмон кўраманми? Ёки шунчалик тошбағирманми? Йўқ! Куйни яхши кўрган одамнинг ҳаммасиям йиғлайвермайди-ку. Бирон сабаб борки, йиғлайди, эзилади шунчалик. Эҳтимол, шу куй билан боғлиқ бир гап бордир? Албатта, менга айтармиди...” У ўйлаган сари хаёлига турфа фикрлар келар, гўё излаган нарсасини ҳозир топадигандек туюларди: “Балки ҳув анави гапи бекоргамасдир: “Қандайдир бир ашулачими-ей, созандами-ей, менга уйланмоқчи бўлиб юрарди. Лекин ота-онам унга икки дунёда ҳам бермасди. Ўзим-ку ўлдирса ҳам тегмасдим.” Эҳтимол, бу билан қўрққан олдин мушт кўтарар қилгандир. Ҳарқалай бир гап бор. Ўзи эрталаб ўрнимдан турмасимдан келиб эркаланишидан юрагим шиғилловди-я. Хотин киши ё ёмон туш кўриб чиқса, ёки ҳаром йўлга қадам қўйса, ҳеч бўлмаса олдинги жазманини ўйлаб юраги сиқилса, эрини эркалашга, унга суйкалишга тушади, дейишарди. Шу гап ростга ўхшайди. Шамол бўлмаса дарахтнинг учи қимирламайди. Одамлар минг йиллик тажрибаларидан кейин бир хулосага келадилар.\nБу фикрлар Бахтиёрнинг ичини сичқондек кемирар, юраги гупиллаб урарди. “Хотин зотининг энг соддаси ҳам айёрликда тулкига дарс беради”. Буларни ўйлаган сари қайсидир ўртоғидан эшитган ана шу гап ёдига келар ва унга ўзини ўзи ишонтирарди.\nБахтиёр важоҳатини босолмади. Ҳозир хотинини чақириб, очиқ-ойдин гаплашиб олмоқчи бўлди. “Темирни қизиғида босган маъқул”.\n– Менга қара... Буёққа кел!\nМуҳаббат кирди. У пешбанд тутиб олган, қия қилиб ўралган ялтироқ рўмоли ярашиб турарди. Муҳаббатнинг ёноқлари иссиқдан қизариб кетган, қайрилма қошлари қалдирғоч қанотидек ингичка, қуралай кўзлари ўтдек ёниб турарди. Рўмоли остидан тошиб чиққан қоп-қора сочлари оппоқ бўйнида эркаланиб ётарди. Қоронғу жойдан бирдан ёруққа чиқса одамнинг кўзи қамашади. Бахтиёр ҳам шундай ҳолга тушди. У ҳозиргина ўтин чўғидек ёниб, куйиб турувди. Муҳаббат билан юзма-юз бўлди-ю, кўзи жимирлаб, дами ичига тушиб кетди.\nО, гўзаллик! Сенинг олдингда кимлар тиз чўкмаган! Не-не баҳодир-у паҳлавонларни лол қолдирмагансан?! Сенинг меҳру сеҳрингга не-не азаматлар асир бўлмаган!\n– Чақирдингизми? – Муҳаббатнинг табассуми Бахтиёрнинг қалбидаги алангага сув сепди. У хотинига қараб туриб симобдек эриб кетди.\n– Ҳа, чақирувдим. Гугурт борми?\n– Гугурт, ҳа, бор. Мана, – у пешбандининг чўнтагидан олиб берди.\n– Бахтиёр уйга келса, Муҳаббат йиғлаб ўтирибди.\n– Яна нима бўлди?\n– Ҳеч нима. Ўзим шундай.\n– Яширма мендан, барибир билиб оламан. Кейин хафа бўласан.\n– Нимани яшираман сиздан, Бахтиёр ака. Эшитяпсизми, мусиқа, “Чўли ироқ”.\n– Эшитяпман. Шунинг учун сўраяпман. Хўш, “Чўли ироқ”ни яхши кўрсанг нима бўпти? Шунга йиғлайсанми? Ахир бир марта бўлмаса, икки марта бўлмаса... Ҳар доим шу аҳвол. Турмуш қурганимизга бир йил бўляпти-ю ҳамон ўша куйни эшитсанг йиғлайсан. Бўлди-да энди.\n– Турмуш қуришимизнинг нима алоқаси бор бунга. Илгари ҳам шунақа эди. Бундан кейин ҳам...\n– Демак... куй замирида кимдир бор. Уни эшитганингда ўшани эслайсан... “Чўли ироқ” яхши куй эмиш. Билдик яхшилигини...\n– Бахтиёр ака! Нималар деяпсиз? Наҳотки... наҳотки мени...\n– Алдама мени. Лақиллатаман деб ўйлама. Сен ўйлаган лақмалардан эмасман.\nМуҳаббат кўзларида ғилт-ғилт ёш билан эрига термилди.\n– Ўтинаман сиздан, бунақа фикрларни хаёлингиздан чиқариб ташланг. Ахир бу мен учун ҳақорат-ку. Сиздан бўлак бирон киши ақалли қўлимни ушлаган бўлса, тил тортмай ўлай!\n– Қасам ичма!\n– Ишонмасангиз нима қилай ахир? Ҳеч нарсани, ҳеч кимни эсламайман. Билмадим, нимага ундай? Шу куйни эшитсам юрагим сиқилиб, йиғлагим келаверади...\n– Бўлди. Бас қил куй-пуйингни.\nКуни билан Бахтиёрнинг кайфияти бўлмади. Юраги хижил, кўнгли хира. Бошлиғидан эшитган дашноми ярага туз сепгандай бўлди. Ишхонадан эртароқ чиқди-да, буфетга бурилди. Одатига қарши у ердан бир стакан арақ олиб ичди. Газак ҳам қилмади.\nУйга келса, хотини ҳали ишдан қайтмабди. Қоронғи тушиш палласини – ғира-ширани ёқтирмасди у, юраги сиқилиб кетади. Шунинг учун ҳовлида ўтиролмади. Ичкари кириб ечинмасданоқ каравотга чўзилди. Ётган жойида сигарет тутатди.\nРадиода концерт бўляпти. “Энди “Чўли ироқ”ни тингланг”. Бахтиёр радиони ўчирмоқчи, суғуриб олиб ҳовлига ирғитмоқчи бўлди. Лекин қандайдир куч, ирода уни бу фикридан қайтарди. “Радиода, куйда нима айб. Ўчирганим билан...” Сигаретни босиб-босиб тутатаркан, куйнинг сеҳрли тўрига илиниб қолганини – берилиб тинглаётганини ўзи ҳам сезмасди. Сатодан таралаётган мунгли куйни сигарет тутунига қўшиб ичига ютаётгандай, бу оҳанг юрак пардаларини зириллатаётгандай бўлди. Энди куй садолари ичидан эшитилаётгандай туюлди.\nО, сеҳрли куй! Неча асрлардан буён қанча-қанча одамларнинг юрагини зирқиратасан? Не-не тошбағирларни мумдай эритмадинг! О, буюк халқ! Она халқим! Сенинг бетимсол даҳоингга таъзим! Минг бор тасанно! Шу куйларинг, шу сеҳркор мўъжизаларинг бўлмаганда, фарзандларинг ҳам шу қадар мулойим, одамохун, бағри кенг бўлармиди! Минг бор қуллуқ сенга, она халқим!\nКуйнинг кўз илғамас тўри Бахтиёрни маҳкамроқ сиқиб борарди. У нигоҳини бир нуқтадан олмай тубсиз ўйга ғарқ бўлди. Китобларда ўқигани, киноларда кўргани, раҳматлик бувисидан эшитганлари – ўтмиш, ғамли, аламли ўтмиш кўз олдига келди. Куй ўша узоқ мозий ҳақида, унинг юракларни силқитувчи дардлари ҳақида йиғлаб, фарёд солиб ҳикоя қиларди. Олисдан, жуда олисдан кимнингдир нолакор, аммо шиддатли, исёнкор, мардона овози чалинди қулоғига:\nЭшик қарс очилиб Муҳаббат кирди. Чироқни ёқди. У эрининг бу аҳволда ётганини кўриб қўрқиб кетди.\nБахтиёр гапирмади. Фақат “жим” дегандек қўлини кўтарди-да, радиога ишора қилди. Шундагина Муҳаббат куйни эшитди. У эрига қаради. Қаради-ю унинг кўзларида чироқ нурида ялтираб турган ёш томчиларини кўрди. Бу ҳол уни ҳайкалдек қотириб қўйди. Куй тинди.\n– Сизга ярашмас экан, – деди Муҳаббат оғир тин олиб.\nБахтиёр индамай ўрнидан турди. Секин келиб хотинини қучоқлади. Юз-кўзларидан ўпди. Бу бўсалар Муҳаббатга ҳаммасидан – тўйдан олдинги ўғринча бўсалардан ҳам қайноқроқ, меҳрлироқ туюлди.


Тожик журналистлари ўз исмларини террорчиликка алоқадор шахслар рўйхатидан чиқариб ташлашни талаб қилишмоқда\nЕвропада истиқомат қилаётган тожик журналистлари ва фаолларидан бир гуруҳи Тожикистон Миллий банки нима сабабдан уларни террорчиликка алоқадор шахслар рўйхатига қўшиб қўйганини тушунолмай доғда.\nТожикистон расмийлари уларнинг норозилигига ҳали муносабат билдирганича йўқ. Озодлик радиоси тожик хизматининг давлат тузилмаларидаги мансабдор шахслардан бу борада изоҳ олишга уриниши ҳозирча натижасиз қолмоқда. Миллий банк вакиллари 29 октябрь куни фақат расмий сўровгагина жавоб беришлари мумкинлигини маълум қилишган.\nОктябрь ойи ўрталарида Тожикистон Миллий банки ўз сайтида “террорчиликка алоқадор” жисмоний шахсларнинг янги кенгайтирилган рўйхатини чоп этди. Мазкур рўйхатга расмийлар террорчилик фаолияти ва уни молиялаштиришга дахлдор деб ҳисоблаган 2400 га яқин киши киритилган. Улар орасида хорижда яшайдиган тожик журналистлари ва фаоллари Мавжуда Соҳибназарова, Амруллоҳ Низом, Ҳумайро Бахтиёр, Шуҳрат Раҳматулло ва Муҳаммадшариф Абдулло номлари бор.\n29 октябр куни Амруллоҳ Низомнинг Фейсбукдаги шахсий саҳифаси орқали тарқатилган қўшма баёнотда айтишларича, улар ўз исмларининг судсиз ва терговсиз рўйхатга киритилишини адолатсизлик ва инсонийликка зид ҳаракат ўлароқ баҳолашган. Баёнот муаллифлари мазкур рўйхатга уларнинг исмлари Миллий банк ихтиёрига кўра эмас, балки Тожикистон махсус хизматлари топшириғи билан киритилган, деб ҳисоблашади.\nЖурналист ва фаоллар ўз фамилияларини мазкур рўйхатдан чиқаришни талаб этишмоқда ва Миллий банкдан расмий узр кутишмоқда. Акс ҳолда, муаллифларга кўра, улар мамлакат судлари ва бошқа халқаро тузилмаларга шикоят қилишади.\nТожикистон Миллий банки 2017 йилдан бери террорчиликка алоқадор шахсларнинг янгиланган рўйхатини мунтазам равишда эълон қилиб келади.\nЕХҲТ вакили Харлем Дезир ўтган йили матбуот эркинлиги бўйича Тожикистон ташқи ишлар вазири Сирожиддин Асловга ёзган мактубида Душанбени журналистларни террорчиликка алоқадор шахслар рўйхатидан чиқариб ташлашга чақирган эди. Дезирга кўра, Тожикистон расмийлари рўйхатга киритилган журналистлар бирор-бир жиноят ва қонунга зид ҳаракат содир этганини исботлаб беролмаган. Бу воқеадан кўп ўтмай рўйхатдан 16 нафар тожикистонликнинг исмлари чиқариб ташланган.\nТеррорчиликка алоқадор шахслар "қора рўйхати" Financial Action Task Force (FATF) — ноқонуний йўл билан топилган пулни ўзлаштиришга қарши курашадиган халқаро ташкилот талабига кўра Тожикистон Миллий банкининг Молиявий мониторинг департаменти томонидан тузилади.


Имконият, имтиёз ва яратилаётган шароитларга муносиб даражада жавоб бера оляпмизми?\nМуносабат майдони 23 November 2018 15:37 302\nБаъзан бир ҳудудда жойлашган, ер ва сув ресурслари бир хил бўлган ёнма-ён фермер хўжаликларида икки хил натижа кўзга ташланиши кишини ажаблантиради. Аксар ҳолларда айнан ўз ишини эплай олмаётганлар қолоқлик сабабларини аниқлаш, уларни бартараф этиш ўрнига, турли хил баҳоналарни излаш билан оворалигига гувоҳ бўласиз. Энг ачинарлиси, улар йўл қўйган хўжасизлик оқибатларини бартараф этишга энди бир неча йил вақт, меҳнат, маблағ сарф қилишга тўғри келади. Шу маънода “Ерни ўз эгасини топиши керак”, деган даъват қуруқ чақириқ эмас.\nБободеҳқонларимизнинг, боғбону чорвадорларимизнинг қалб қўри, пешона тери эвазига етиштирган маҳсулотлар ҳисобига бозорларимиз, дастурхонларимиз тўкин, ҳаётимиз фаровон. Бугун шиддат билан ўзгариб бораётган замон барча соҳаларда бўлгани каби, қишлоқ хўжалигини ҳам инновацион ғояларга асосланган иш усуллари, янги замонавий технологияларни жорий қилган ҳолда янада ривожлантиришни тақозо этмоқда. Шу ўринда кейинги икки йил мобайнида мамлакатимизда амалга оширилаётган туб ислоҳотлар, таркибий ўзгаришлар иқтисодиётимизда муҳим ўрин тутувчи қишлоқ хўжалик соҳасида ҳам изчиллик билан ҳаётга татбиқ қилинаётганини алоҳида таъкидлаб ўтмоқ лозим. Соҳада бозор муносабатларини жорий этиш, қайта ишлаш ва экспорт инфратузилмасини ривожлантириш бўйича кўплаб ишлар амалга оширилди. Фермер ва деҳқонларимизнинг даромадини ошириш мақсадида янгича тизим жорий қилиниб, кўплаб долзарб масалалар ҳал этилмоқда. Давлатимиз томонидан яратилган имкониятлардан унумли фойдаланаётган, ернинг ҳақиқий эгаси эканлигини ҳис этиб меҳнат қилаётган фермер хўжаликларининг даромади ҳам шунга яраша бўлмоқда.\nЕр эгалари бугун қандай муваффақиятларга эришмоқда? Фермерлар давлат мадади, ғамхўрлигига муносиб даражада жавоб беряптими? Қишлоқ мулкдорларининг барчаси ҳам яратилган улкан имкониятлардан унумли фойдалана оляптими? Шу каби бир қатор ҳаётий саволларга холис, аниқ жавоблар топиш, фермерлар фаолиятини теранроқ ёритиш мақсадида газетамизда мунтазам равишда “Қишлоқ мулкдорлари” рукни остида таҳлилий материаллар чоп этишни режалаштирдик.\nЭНДИ ИШОНЧНИ ОҚЛАШ КЕРАК\nЙигирма йил илгари Россияга борганимда қишлоқ хўжалиги соҳасидаги ўзгаришлардан ҳайратланганим, ҳавас қилганим ҳозиргидай ёдимда. Бугун ўзим ҳам йирик натижаларга эришаётганим ана шу ҳаваснинг, интилишлар ва изланишларнинг, муҳими, давлатимиз кўрсатаётган эътибор ва ғамхўрликларнинг маҳсулидир. Кўп тармоқли фермер хўжалиги раҳбариман. Деярли 3 минг гектар ер майдоним бор. Хўжалигимизда қорамол ва эчки парвариши ҳам йўлга қўйилган. Ҳозирда Болгариянинг “Ремиль” компанияси билан бир миллион долларлик шартнома асосида қурилаётган кичик сут заводи битай деб қолди. Ҳар куни 20 тонна сигир сутидан ташқари, 1,5 тонна эчки сути соғиб олиб, “Nestle” компаниясига топширяпмиз. Чорвамизнинг ўртача семириши 4,4-4,3 фоизни ташкил этмоқда. Сигир ва эчки сутларидан 20 хилдаги маҳсулотлар ишлаб чиқариш лойиҳасига эгамиз. Унумсиз ерлардан 200 гектарида хорижий технология асосида ёнғоқзор барпо қилганмиз. Яқинда Германиянинг бир қатор заводларига бориб, ҳамкасблар тажрибаси билан танишиб келдим. Биойогурт ишлаб чиқариш бўйича ўзимизнинг брендимизни тайёрлашга астойдил киришмоқчимиз.\nДавлатимиз бизни ҳар жиҳатдан қўллаб-қувватлаяпти. Германияга борганимда бир ҳамкасбимнинг “Ореон 630” тракторини неча пулга сотиб олгани билан қизиқдим. 105 минг еврога тушибди. Бизда эса лизинг компаниялари орқали ўн йилга имтиёзли шартларда техникалар олиш имкони мавжуд. Асосийси, фермерларимизга узоқ муддатли лизинг кредитлари қўшимча солиқларсиз бериляпти. Бундан ташқари, ягона ер солиғи бўйича ҳам, электр энергияси, минерал ўғитлар бўйича ҳам бир қатор имтиёзларга эгамиз. Янги технология ва ҳайвон олиб кириш учун солиқ ва бож тўламаймиз. Шунинг учун ҳам ҳар жойда, ҳар даврада давлатимиздан миннатдорлигимни алоҳида таъкидлайман.\nБиз каби фермерларга, ер эгаларига, деҳқон хўжаликларига яратилаётган қулай шарт-шароитлар, имтиёзлар яна қаерда бор? Айни кунга қадар дунёнинг жуда кўп ривожланган давлатларида бўлдим, тажриба алмашдим, малака оширдим. Ҳеч бир юртда бизга кўрсатилаётгандай эътиборни кўрмадим. Президентимиз ташаббуси билан фермер, деҳқон хўжаликлари, ер эгалари манфаати кўзланиб қабул қилинаётган қарорлар, чиқарилаётган фармонлар ҳам бизнинг янада шижоат ва ғайрат билан ишлашимизга замин яратмоқда.\nОлтинкўл туманидаги “Бахт имкон ривож чорваси” кўп тармоқли\nЕРНИ АЛДАГАН ДЕҲҚОННИНГ КОСАСИ\nФермер сифатида иш юрита бошлаганимга 12 йилдан ошди. Ўша кезлари саноқли хотин-қизларгина бу соҳага бош қўшганди. Бугун эса воҳамизда 2 мингдан ортиқ таниқли тадбиркор ва фермер аёллар бор.\nФермер хўжалигимизда 12 гектар токзор ташкил қилганмиз. Бу йил ҳар гектар ердан 15 тоннадан ошириб узум йиғиб олдик. “Гўзал қора” ва “тоифи” навли шириндан-шакар узумларнинг харидорлари кўп. Ҳосилнинг бир қисмини сотиб, қолганини совуткичга жойлаб қўйдик. Янги йил арафасида бозорга чиқариб, яхшигина даромад қилишни мўлжаллаб турибмиз.\n48 гектар ерга “Андижон 1” буғдой уруғидан экиб, агротехника талаблари даражасида парвариш қилдик. Вақтида минерал ўғитлар билан озиқлантириб, обиҳаётга қондирдик. Турли касалликларга қарши кимёвий ишлов бердик. Ғалла пишиб етилгунга қадар туну кун бедор бўлиб, майсалар парвариши билан шуғулландик. Машаққатли меҳнатимиз ўз самарасини бериб, юзимиз эл-юрт олдида ёруғ бўлди. Ҳар гектардан 80 центнердан хирмон кўтардик. Айтишга осон, бу ўз-ўзидан бўлгани йўқ, албатта.\nТўғрисини айтиш керак, бизнинг туманимиздаям ғалла етиштириш бўйича давлат шартномасини бажара олмаган фермерлар бор. Уларнинг фаолиятини синчиклаб ўрганадиган бўлсангиз, бунга табиат инжиқликлари эмас, балки асосан ўзлари сабабчи экани аён бўлади. Ўз нафсини ўйлаб, ерни алдаган деҳқоннинг косаси ҳеч қачон оқармаган. Бугунги фермернинг инновациячи бўлиши талаб этиляпти. Алмисоқдан қолган усуллар билан деҳқончиликда ютуққа эришиб бўлмайди.\n500 тонналик совуткични қуриб, фойдаланишга топширганмиз. Унинг хизматидан нафақат биз, балки ўндан ортиқ фермер ва тадбиркорлар фойдаланишяпти. Кўп тармоқли фермер хўжалигимизда ёшларнинг 33 нафари доимий, 100 нафари эса мавсумий иш билан таъминланган.\nҚишлоқда яшаётган хотин-қизларни иш билан таъминлаш мақсадида хориждан 50 та замонавий тикув машинаси келтириб, тикувчилик цехи ташкил этганман. Бу ерда айни пайтда ўттиздан ортиқ хотин-қизлар ҳунар ўрганиб, йигирмага яқин кийим-кечак маҳсулотлари ишлаб чиқаришяпти.\nҲаёт аслида тинимсиз ҳаракат, изланиш демакдир. Доимо янги-янги лойиҳалар устида ишлайман. Туманимизда узумчилик, мевачилик яхши ривожлангани боис бу маҳсулотларни қайта ишлашга оид лойиҳалар катта самара беради. Яқин истиқболда бир неча ана шундай лойиҳаларни амалга татбиқ қилишни мўлжаллаяпман. Бугун дала меҳнатчиси эъзозда. Президентимиз томонидан қабул қилинаётган талай фармон ва қарорлар қишлоқ хўжалигини ривожлантириш, маҳаллий ишлаб чиқаришни модернизациялаш, қишлоқ одамларининг самарали меҳнат қилиши учун шарт-шароит яратишга қаратилгани бунинг яққол исботидир. Шундай экан, бор билимимиз, тажрибамизни ишга солган ҳолда самарали меҳнат қилишимиз шарт.\nКитоб туманидаги “Элдорбек Аброржон Луқмонович”\nраҳбари, халқ депутатлари\nТабиатдан эҳсон кутиб ўтиришга ўрганмаган, доим янгиликка интилувчи, имкон изловчи, сифат ва самарадорликка алоҳида эътибор қаратган бир қанча фермерларимиз бу йилги мавсумда режадагидан ортиқ ғалла топшириб, юртимизда ишлаб чиқарилаётган турли хил русумдаги автомобилларга имтиёзли равишда эга бўлишди. Бу ҳам юртбошимиз, ҳукуматимиз томонидан фермерлар меҳнатига берилган эътибор натижаси.\nТуманимизда ишчан, фидойи фермерлар талайгина. Агар уларнинг ютуқлари омили билан қизиқсангиз, аксари ҳолларда кўпгина ўхшаш, умумий жиҳатларга дуч келасиз. Афсуски, бундай илиқ фикрларни барча фермер хўжаликлари ҳақида айта олмаймиз. Баъзан бир ҳудудда жойлашган, ер ва сув ресурслари бир хил бўлган ёнма-ён фермер хўжаликларида икки хил натижа кўзга ташланиши кишини ажаблантиради. Аксар ҳолларда айнан ўз ишини эплай олмаётганлар қолоқлик сабабларини аниқлаш, уларни бартараф этиш ўрнига, турли хил баҳоналарни излаш билан оворалигига гувоҳ бўласиз. Энг ачинарлиси, улар йўл қўйган хўжасизлик оқибатларини бартараф этишга энди бир неча йил вақт, меҳнат, маблағ сарф қилишга тўғри келади. Шу маънода “Ер ўз эгасини топиши керак”, деган даъват қуруқ чақириқ эмас. Тўғри, фермер хўжалиги мустақил ҳал қила олмайдиган муаммолар ҳам бор. Уларни ўрганиш, таҳлил қилиш, сабабларини аниқлаш ва бартараф этиш асосий мақсадимиз.\nҲар қандай ишнинг натижаси асосан инсон омилига бориб тақалишини унутмаслигимиз керак. Қалбида ўз ишига, ерга нисбатан меҳр бўлмаган кишида масъулият ҳам бўлмайди. Бир кафт тупроқни олиб, унинг оби-тобини билмаган одамдан фермер ёки боғбон чиқиши жуда қийин. Шунинг учун ҳар қандай шароитда ҳам мулкдорлар, ер эгалари манфаати йўлида шунча имкониятлар, имтиёзлар яратиб берилаётган бир пайтда биз ҳам ўз зиммамиздаги мажбурият ва жавобгарлик ҳиссини англаб етадиган пайт келди, деб ўйлайман. Бу гапларни нега айтаяпман, сабаби, яширмайлик, ҳалиям орамизда номига, хўжакўрсинга фермер бўлволиб, ҳам ўзини, ҳам давлатни алдаб юрганлар озмунчами? Ана шундайларнинг касри бошқаларга ҳам ураяпти, ундайларнинг важ-корсони минг битта, гоҳ айбни об-ҳавога ағдарса, гоҳи маҳаллий ҳокимиятнинг эътибор қаратмаётганидан нолийди. Ўзинг-чи, ернинг умрини кўкка совураётганинг, давлат томонидан берилаётган кўмакларни суиистеъмол қилаётганинг учун ким жавоб беради, десангиз, баҳона тўқийди. Фермер мулкдорлар синфининг вакили, иш берувчи эканлигини ҳам эсдан чиқармаслик лозим. Айнан фермер хўжалиги раҳбарининг ишбилармонлиги, билими, ғайрати кўп жиҳатдан унинг қўл остида ишлаётган ишчи-ходимларнинг ҳам турмуши фаровонлигини белгилаб беради. Қишлоқ хўжалик соҳасида эса майда, иккинчи даражали иш бўлмайди.\nБугун Зарбдор туманида пахта-ғаллачиликка ихтисослашган 672 фермер хўжалиги мавжуд. Шунингдек, чорвачилик, балиқчилик, асаларичилик ва бошқа йўналишларга ихтисослашган фермерлар хўжаликлари, 9750 нафар томорқа соҳиблари фаолият олиб бормоқда. Туман фермер, деҳқон хўжаликлари ва томорқа ер эгалари кенгаши қишлоқ хўжалигида шартнома интизомини мустаҳкамлаш, фермер ва деҳқон хўжаликлари раҳбарлари, томорқа ер эгаларининг ҳуқуқий саводхонлиги ва маданиятини ошириш, аграр соҳада меҳнат муносабатларини такомиллаштириш бўйича комплекс чора-тадбирларни амалга ошириб келмоқда. Маҳаллий давлат ҳокимияти идоралари, тайёрлов, таъминот ва хизмат кўрсатиш ташкилотлари билан муносабатларда, назорат қилувчи органлар томонидан текширишлар ўтказиш жараёнида ҳамда судларда ишларни кўриб чиқиш чоғида ер эгаларининг ҳуқуқлари ва қонуний манфаатларини ҳимоя қилиш фаолиятимиз асоси ҳисобланади. Хусусан, Кенгаш қошида “Бухгалтерия маркази” ташкил этилиб, тумандаги ҳар 20 та фермер хўжалигига биттадан ҳисобчи бириктирилган. Улар эндиликда бухгалтерия ҳисобига оид барча фаолият турларида бепул ёрдам кўрсатишади. Шунингдек, марказ томонидан бизнес-режалар тузиш, юридик ва бошқа зарурий хизмат турларини кўрсатиш ҳам йўлга қўйилди.\nАйни пайтда туманда қишлоқ хўжалигини комплекс ривожлантириш бўйича долзарб вазифалар белгилаб олинган бўлиб, ерни ҳақиқий эгасига топшириш, тупроқнинг мелиоратив аҳволини яхшилаш, мавжуд ер ва сув ресурсларидан унумли фойдаланиш, уруғчиликни ривожлантириш, минерал ўғитлар етказиб бериш тизимини такомиллаштириш бўйича тизимли ишлар бажарилмоқда. Буларнинг барчаси қишлоқ хўжалик соҳасини янада ривожлантириш, соҳада банд бўлган аҳолининг, фермер ва деҳқонларимизнинг даромадини ошириш каби эзгу мақсадга қаратилгани билан аҳамиятлидир.\nхўжаликлари ва томорқа ер эгалари\nЗарбдор туман кенгаши раиси, халқ депутатлари\nЖиззах вилоят Кенгаши депутати


1966 йил Тошкентда рўй берган зилзила ҳақида фильм олинади | Qalampir.uz\n1966 йил Тошкентда рўй берган зилзила ҳақида фильм олинади\nМаданият-санъат\t02 Октябрь 2019 13:36 2782\n1966 йилда Тошкентда рўй берган даҳшатли зилзила ҳақида фильм суратга олинади. Бу ҳақда “Ўзбеккино” МА Матбуот хизмати хабар бермоқда.\nРоссия ва Ўзбекистон вакиллари кинематография соҳасида бешта ҳамкорлик меморандумини имзолади. Хусусан, “Марс Медиа” кино компанияси раҳбари Рубен Дишдишян ва “Ўзбеккино” миллий агентлиги директори Фирдавс Абдухолиқов “Тошкент-66” фильмининг суратга олиш жараёнини Ўзбекистонда ташкил этиш тўғрисида келишиб олган.\nШунингдек, “Megogo” ва “Ўзбеккино” Миллий агентлиги ўртасида “Хўжа Насриддин” фильмини ишлаб чиқариш тўғрисида меморандум ҳам имзоланган.\nРежиссёр Юсуф Розиқов режиссёр ва сценарист Рауф Кубаев билан “Тошкент-66” фильмига сценарий ёзишни бошламоқчи эканлигинимаълум қилган. Кинокартина драма жанрида суратга олинади.\n“Биз ёшлигимиз, ҳатто болалигимизга бағишланган фильмни суратга олишни хоҳлаймиз. Тошкентда даҳшатли зилзила бўлган пайтлар бизнинг ёшлик даврларимизга тўғри келган. Биз табиий офани эмас, балки содир бўлган воқеалар ва ҳаётимизда қандай ўзгаришлар бўлганини эслаш ниятидамиз”, дейди Розиқов.\nМаълумот ўрнида, 1966 йилнинг 26 апрель куни соат 05:23 атрофида содир бўлган 8 балли зилзила Тошкентни вайронага айлантирди. Ўша даврларда Тошкентда 1,5 миллион аҳоли истиқомат қиларди. Зилзила оқибатида шундан 300 минг нафари бошпанасиз қолди. Тошкент 3,5 йил деганда қайта қурилди.\nЗилзила Тошкент зилзиласи\n11 Август 15:00 70502\n11 Август 11:39 69581\n11 Август 12:46 50089\n13 Август 11:50 33078\n12 Август 22:32 31505